LE ROUMANZ DE LA ROSE 

« Cil Diex, qui de biautez habonde, 
quant il tres biaus fist ce biau monde 
don il portoit en sa pansee 
la bele fourme porpansee 
tourjorz en perdurableté 
ainz qu'ele eüst dehors eté 
- car la prist il son examplaire 
et quan que li fu neccessaire ; 
car s'il ailleurs le vossist querre, 
il n'i trovast ne ciel ne terre 
ne riens don aidier se peüst 
con nule riens dehors n'eüst, 
car de neant fist tout saillir 
cil en cui riens ne peut faillir, 
n'onc riens ne l'esmut a ce fere 
fors sa volanté debonere, 
large, courtaise, sanz envie, 
qui fontaine est de toute vie. 
Et le fist au conmencement 
une masse tant seulement, 
qui toute iert an confusion, 
sanz ordre et sanz distinction ; 
puis le devisa par parties, 
qui puis ne furent departies, 
et tout par nombres assoma, 
et set conbien en la some a ; 
et par resonables mesures 
termina toutes leur figures 
et les fist en rondece estandre 
por mieuz mouvoir, por plus comprandre, 
selonc ce que mouvables furent 
et comprenables estre durent ; 
et les mist en leus couvenables 
selonc ce qu'il les vit metables : 
les legieres en haut volerent, 
les pesanz au centre an alerent 
et les maienes ou mileu. 
Ainsint sunt ordené li leu 
par droit compas, par droite espace. 
Cil Dex meïsmes, par sa grace, 
quant il i ot par ses devises 
ses autres creatures mises, 
tant m'honora, tant me tint chiere 
qu'il m'an establi chamberiere ; 
servir m'i lesse et lessera 
tant con sa volantez sera. 
Nul autre droit je n'i reclaime, 
ainz le merci quant il tant m'aime 
que si tres povre damoisele, 
an si grant meson et si bele, 
il, si grant sires, tant me prise 
qu'il m'a por chamberiere prise. 
Por chamberiere ? certes vaire 
por connetable et por vicaire, 
don je ne fusse mie digne, 
for par sa volanté benigne. 

Si gart, tant m'a Dex honoree, 
la bele chaene doree 
qui les .iiii. elemanz enlace 
tretouz anclins devant ma face ; 
et me bailla toutes les choses 
qui sunt en la chaene ancloses, 
et conmanda que ges gardasse 
et leur fourmes continuasse, 
et voust que toutes m'obeïssent 
et que mes regles apreïssent 
si que ja mes nes obliassent, 
ainz les tenissent et gardassent 
a tourjorz pardurablement. 
Si font eus voir conmunement, 
toutes i metent bien leur cure, 
fors une seule creature. 

Du ciel ne me doi je pas pleindre, 
qui tourjorz tourne san soi feindre 
et porte en son cercle poli 
toutes ses esteles o li, 
estancelanz et vertueuses 
seur toutes pierres precieuses. 
Va s'an le monde deduiant, 
conmançant son cours d'oriant, 
et par occident s'achemine, 
ne de tourner arriers ne fine, 
toutes les roes ravissant 
qui vont contre lui gravissant 
por son mouvement retarder ; 
mes ne l'an peuent si garder 
qu'il ja por eus queure si lanz 
qu'il n'ait an .xxxvi. mil anz, 
por venir au point droitement 
ou Dex le fist prumierement, 
un cercle acompli tout entier 
selonc la grandor du sentier 
du zodiaque a la grant roe, 
qui seur lui d'une fourme roe. 
C'est li cex qui queurt si a point 
que d'error en son cours n'a point : 
aplanos por ce l'apelerent 
cil qui point d'erreur n'i troverent, 
car aplanos vaut en grezeis 
“ chose sanz erreur ” en franceis. 
Si n'est il pas veüz par home 
cist autres cex que ci vos noume, 
mes reson ainsinc le li preuve, 
qui les demontraisons i treuve. 

Ne ne me plaing des .vii. planetes, 
cleres et reluisanz et netes 
par tout le cours de sai chascune. 
Si semble il aus genz que la lune 
ne soit pas bien nete ne pure 
par ce qu'el pert par leus occure ; 
mes c'est par sa nature double 
qu'el pert par leus espesse et trouble : 
d'une part luit, d'autre part cesse 
por ce qu'ele est clere et espesse ; 
si li fet sa lueur perir 
ce que ne peut pas referir 
la clere part de sa sustance 
les rais que li soleuz i lance, 
ainz s'an passent par mi tout outre ; 
mes l'espesse lueur demoustre, 
qui bien peut aus rais contrester 
por sa lumiere conquester. 
Et por fere antandre la chose, 
bien an peut l'an, en leu de glose, 
a brief moz un example metre, 
por mieuz fere esclarcir la letre. 

Si con li vairres transparanz, 
ou li rai s'en passent par anz, 
qui par dedanz ne par darriere 
n'a riens espés qui les refiere, 
ne peut les figures montrer, 
quant riens n'i peuent ancontrer 
li rai des euz qui les retiegne, 
par quoi la fourme aus euz reviegne ; 
mes plon, ou quelque chose espesse 
qui les rais trespasser ne lesse, 
qui d'autre part metre vourroit, 
tantost la fourme retourroit ; 
ou s'aucuns cors poliz i iere 
qui peüst referir lumiere, 
et fust espés d'autre ou de sai, 
retourroit ele, bien le sai : 
ausinc la lune en sa part clere, 
don ele est samblable a s'espere, 
ne peut pas les rais retenir 
par quoi lueur li puist venir, 
ainz passent outre ; mes l'espesse, 
qui passer outre ne les lesse, 
ainz les refiert formant arriere, 
fet a la lune avoir lumiere. 
Por ce pert par leus lumineuse, 
et par leus semble tenebreuse. 

Et la part de la lune occure 
nous represante la figure 
d'une trop merveilleuse beste : 
c'est d'un sarpent qui tient sa teste 
vers occident adés ancline, 
vers oriant sa queue affine ; 
seur son dos porte un arbre estant, 
ses rains vers oriant estant, 
mes en estandant les bestourne ; 
seur ce bestourneïz sejourne 
uns hon sus ses braz apuiez, 
qui vers occidant a ruiez 
ses piez et ses quisses andeus, 
si conme pert au semblant d'eus. 

Mout font ces planetes bone euvre ; 
chascune d'eles si bien euvre 
que toutes .vii. point ne sejournent ; 
par leur .xii. mesons s'an tournent 
et par touz leur degrez s'an queurent 
et tant con doivent i demeurent ; 
et por bien la besoigne fere, 
tournanz par mouvemant contrere, 
seur le ciel chascun jour acquierent 
les porcions qui leur affierent 
a leur cercles anteriner ; 
puis reconmancent san finer, 
an retardant du ciel le cours 
por fere aus elemanz secours ; 
car s'il poait courre a delivre, 
riens ne porroit desouz li vivre. 

Le biaus soleuz, qui le jour cause, 
qu'il est de toute clarté cause, 
se tient ou mileu conme rais, 
tretouz reflamboiant de rais. 
Ou mileu d'aus a sa meson, 
ne ce n'est mie san reson 
que Dex li biaus, li forz, li sages 
voust que fust ileuc ses estages ; 
car s'il plus bassement courust, 
n'est riens qui de chaut ne mourust ; 
et s'il courust plus hautement, 
froiz meïst tout a dampnement. 
La depart sa clarté conmune 
aus esteles et a la lune, 
et les fet apparoir si beles 
que la Nuiz an fet ses chandeles, 
au soir, quant ele met sa table, 
por estre mains espoantable 
devant Acheron son mari, 
qui mout an a le queur mari, 
qu'il vosist mieuz san luminaire 
estre avec la Nuit toute naire, 
si con jadis ansamble furent 
quant de prumier s'antreconnurent, 
que la Nuit en leur desveries 
conçut les .iii. Forseneries 
qui sunt en anfer jousticieres, 
garces felonesses et fieres. 
Mes toutevois la Nuit se panse, 
quant el se mire en sa despanse, 
an son celier ou en sa cave, 
que trop seroit hideuse et have, 
et face avroit trop tenebreuse 
s'el n'avoit la clarté joieuse 
des cors du ciel reflambaianz, 
par mi l'air occurci raianz, 
qui tournoient en leur esperes, 
si con l'establi Dex li peres. 
La font antr'eus leur armonies, 
qui sunt cause des melodies 
et des diversetez de tons 
que par acordances metons 
en toute maniere de chant : 
n'est riens qui par celes ne chant. 

Et muent par leur influances 
les accidenz et les sustances 
des choses qui sunt souz la lune. 
Par leur diverseté conmune 
s'espaissent li cler element, 
clers font les espés ensement ; 
et froit et chaut et sec et moeste, 
tout ausint conme en une boeste, 
font il en chascun cors venir 
por leur parz ensamble tenir : 
tout soient il contrariant, 
les vont il ensamble liant ; 
si font pes de .iiii. anemis, 
quant si les ont ensamble mis, 
par atrampance convenable 
a complexion resonable, 
por fourmer en la meilleur forme 
toutes les choses que je forme. 
Et s'il avient qu'el saient pires, 
c'est du defaut de leur matires. 

Mes qui bien garder i savra, 
ja si bone pes n'i avra 
que la chaleur l'umeur ne suce 
et san cessier gaste et manjuce 
de jour en jour, tant que venue 
soit la mort qui leur est deüe 
par mon droit establissemant, 
se mort ne leur vient autrement, 
qui soit par autre cas hastee 
ainz que l'umeur soit degastee ; 
car ja soit ce que nus ne puisse 
por medecine que l'an truisse 
ne por riens don l'an sache ongier 
la vie du cors alongier, 
si sai je bien que de legier 
la se peut chascuns abregier. 

Car maint acourcent bien leur vie, 
ainz que l'umeur soit defaillie, 
par eus fere naier ou pandre, 
ou par quelque peril anprandre 
don, ainz qu'il s'an puissent fouir, 
se font ardoir ou anfouir 
ou par quelque meschief destruire 
par leur fez folemant conduire ; 
ou par leur privez anemis, 
qui mainz an ont san courpe mis 
par glaive a mort, ou par venins, 
tant ont les queurs faus et chenins ; 
ou par choair an maladies 
par maus gouvernemanz de vies, 
par trop dormir, par trop veillier, 
trop reposer, trop traveillier, 
trop angressier et trop sechier 
(car en tout ce peut l'an pechier), 
par trop longuement jeüner, 
par trop de deliz aüner, 
par trop de mesese voloir, 
trop esjoïr et trop doloir, 
par trop boivre, par trop mangier, 
par trop leur qualitez changier, 
si conme il pert maesmement 
quant il se font soudainement 
trop chaut avoir, trop froit santir, 
don a tart sont au repantir ; 
ou par leur coustumes muer, 
qui mout de gent refet tuer 
quant soudainement les remuent ; 
maint s'an grievent et maint s'an tuent, 
car les mutacions soudaines 
sunt trop a nature grevaines, 
si qu'il me font an vain pener 
d'aus a mort naturel mener. 
Et ja soit ce que mout meffacent 
quant contre moi tex morz porchacent, 
si me poise il mout toutevoies 
quant il demeurent antre voies 
conme chetif et recreant, 
vaincu par mort si mescheant, 
don bien se peüssent garder 
s'il se vosissent retarder 
des outraiges et des folies 
qui leur font acourcier leur vies 
ainz qu'ils aient ateinte et prise 
la bone que je leur ai mise. 

Empedoclés mau se garda, 
qui tant es livres regarda 
et tant ama philosophie, 
plains, espoir, de melancolie, 
c'onques la mort ne redouta, 
mes tout vif ou feu se bouta 
et joinz piez an Ethna sailli 
por montrer que bien sunt failli 
cil qui mort veulent redouter ; 
por ce s'i voust de gré bouter. 
N'an preïst pas ne miel ne çucre, 
ainz eslut ileuc son sepucre 
antre les sulphureus boillons. 
Origenés, qui les coillons 
se copa, po me reprisa 
quant a ses mains les ancisa 
por servir en devocion 
les dames de religion 
si que nus soupeçon n'eüst 
que gesir avec eus peüst. 

Si dit l'en que les destinees 
leur orent tex morz destinees 
et tel eür leur ont meü 
des lors qu'il furent conceü, 
et qu'il pristrent leur nacions 
en teles constellacions 
que par droite neccessité, 
sanz autre possibilité 
(c'est san poair de l'eschever), 
conbien qu'il leur doie grever, 
leur convient tel mort recevoir. 
Mes je sai bien tretout de voir, 
conbien que li ciel i travaillent, 
qui les meurs naturex leur baillent 
qui les anclinent a ce fere 
qui les fet a ceste fin trere 
par la matire obeissant 
qui leur queur si va flechissant, 
si peuent il bien par doctrine, 
par nourreture nete et fine, 
par sivre bones compaignies, 
de sanz et de vertuz garnies, 
ou par aucunes medecines, 
por qu'el soient bones et fines, 
et par bonté d'antandement 
procurer qu'il soit autrement, 
por qu'il aient conme senez 
leur meurs naturex refrenez. 

Car quant, de sa propre nature, 
contre bien et contre droiture 
se veust home ou fame atourner, 
reson l'an peut bien destourner, 
por qu'il la croie seulement. 
Lors ira la chose autrement, 
car autrement peut il bien estre, 
que que faceint li cors celestre, 
qui mout ont grant poair san faille, 
por quoi reson ancontre n'aille. 
Mes n'ont poair contre reson, 
car bien set chascun sages hon 
qu'il ne sunt pas de reson mestre 
n'il ne la firent mie nestre. 

Mes de sodre la question 
conment predestinacion 
et la divine presciance, 
plaine de toute porveance, 
peut estre o volanté delivre, 
fort est a lais genz a descrivre ; 
et qui voudroit la chose amprandre, 
trop leur seroit fort a l'antandre, 
qui leur avroit neïs solues 
les resons ancontre meües. 
Mes il est voirs, que qu'il leur samble, 
qu'eus s'antreseuffrent bien ansamble ; 
autrement cil qui bien feroient 
ja loier avoir n'an devroient, 
ne cil qui de pechier se peine 
ja mes n'an devroit avoir peine, 
se tex estoit la verité 
que tout fust par neccessité ; 
car cil qui bien fere vourroit, 
autrement vouloir nou pourroit, 
ne cil qui le mal vorroit fere 
ne s'an pourrait mie retrere : 
vossist ou non, il le feroit, 
puis que destiné li seroit. 
Et si porroit bien aucuns dire, 
por desputer de la matire, 
que Dex n'est mie deceüz 
des fez qu'il a devant seüz : 
donc avandront il san doutance 
si conme il sunt en sa sciance ; 
mes il set quant il avandront, 
conment et quel chief il tandront, 
car s'autrement estre peüst 
que Dex avant ne le seüst, 
il ne seroit pas touz poissanz 
ne touz bons ne touz connoissanz, 
n'il ne seroit pas soverains, 
li biaus, li douz, li prumerains ; 
n'il n'an savroit ne que nous fomes, 
ou cuideroit avec les homes, 
qui sunt an douteuse creance 
san certeineté de sciance. 
Mes tele erreur an Dieu retrere, 
ce seroit deablie a fere ; 
nus hon ne la devroit oïr, 
qui de reson vossist joïr : 
don convient il par vive force, 
quant voloir d'home a riens s'efforce, 
de quan qu'il fet qu'ainsinc le face. 
Pense, die, veille ou porchace, 
donc est ce chose destinee 
qui ne peut estre destournee. 
Don se doit il, ce samble, ansivre 
que riens n'ait volanté delivre. 

Et se les destinees tienent 
toutes les choses qui avienent, 
si con cist argumanz le preuve 
par l'apparance qu'il i treuve, 
cil qui bien euvre, ou malement, 
quant il nou peut fere autrement, 
quel gré l'an doit donc Diex savoir 
ne quel peine an doit il avoir ? 
S'il avoit juré le contrere, 
n'an peut il autre chose fere ; 
donc ne feroit pas Diex joutice 
de bien randre et de punir vice. 
Car conmant fere le porroit ? 
Qui bien regarder i vorroit, 
il ne seroit vertuz ne vices ; 
ne sacrefier en galices, 
ne Dieu prier riens ne vaudroit, 
quant vices et vertuz faudroit. 
Ou se Diex joutice fesoit, 
con vices et vertuz ne soit, 
il ne seroit pas droituriers, 
ainz clameroit les usuriers, 
les larrons et les murtriers quites ; 
et les bons et les ypocrites, 
touz peseroit a pois onni. 
Ainsinc seroient bien honni 
cil qui d'amer Dieu se travaillent, 
s'il a s'amour a la fin faillent ; 
et faillir les i convendroit, 
puis que la chose a ce vendroit 
que nus ne pourroit recouvrer 
la grace Dieu par bien ouvrer. 

Mes il est droituriers san doute, 
car bonté reluist en lui toute : 
autrement seroit en defaut 
cil en cui nule riens ne faut. 
Donc rant il, soit gaaing ou perte, 
a chascun selonc sa deserte ; 
donc sunt toutes euvres meries, 
et les destinees peries, 
au mains si con genz lais an sentent, 
qui toutes choses leur presentent, 
bones, males, fauses et vaires, 
par avenemanz neccessaires ; 
et frans vouloirs est an estant, 
que tex genz vont si mal trestant. 

Mes qui revoudroit opposer, 
por destinees aloser 
et quasser franche volanté 
(car maint an ont esté tanté), 
et diroit de chose possible, 
conbien qu'el puisse estre fallible, 
au mains quant ele est avenue : 
“ S'aucuns l'avoit devant veüe 
et deïst : tel chose sera 
ne riens ne l'an destournera, 
n'avroit il pas dit verité ? 
Donc seroit ce neccessité, 
car il s'ansuit, se chose est vaire, 
donques est ele neccessaire, 
par la convertibilité 
de voir et de neccessité. 
Don convient il qu'el soit a force, 
quant necessité s'an efforce ”, 
qui seur ce respondre vourroit, 
eschaper conmant an pourroit ? 

Certes il diroit chose vaire, 
mes non pas por ce necessaire ; 
car conmant qu'il l'ait ainz veüe, 
la chose n'est pas avenue 
par necessaire avenemant, 
mes par possible seulemant ; 
car s'il est qui bien i regart, 
c'est necessitez en regart, 
et non pas necessité simple, 
si que ce ne vaut une guimple : 
“ et se chose a venir est vaire, 
donc est ce chose necessaire ”, 
car tele verité possible 
ne peut pas estre convertible 
avec simple necessité 
si conme simple verité. 
Si ne peut tel reson passer 
por franche volanté quasser. 

D'autre part, qui garde i prandroit, 
ja mes aus genz ne convandroit 
de nule chose conseill querre 
ne fere besoignes en terre ; 
car por quoi s'an conseilleroient 
ne besoignes por quoi feroient, 
se tout iert avant destiné 
et par force determiné ? 
Por conseill, por euvre de mains 
ja n'an seroit ne plus ne mains, 
ne mieuz ne pis n'an porroit estre, 
fust chose nee ou chose a nestre, 
fust chose fete ou chose a fere, 
fust chose a dire ou chose a tere. 
Nus d'aprandre mestier n'avroit, 
sanz estuide des arz savroit 
quan qu'il savra s'il s'estudie 
par grant travaill toute sa vie. 
Mes ce n'est pas a otrier ; 
donc doit l'an plainemant nier 
que les euvres d'humanité 
aviegnent par necessité ; 
ainz font bien ou mal franchement 
par leur vouloir tant seulement ; 
n'il n'est riens for eus, au voir dire, 
qui tel vouloir leur face eslire 
que prandre ou lessier nou poïssent, 
se de reson user vossissent. 

Mes or seroit fort a respondre 
por touz les argumanz confondre 
que l'an peut ancontre amener. 
Maint se voudrent a ce pener, 
et distrent par sentance fine 
que la presciance divine 
ne met point de necessité 
seur les euvres d'humanité ; 
car bien se vont apercevant, 
por ce que Dex les set devant, 
ne s'ansuit il pas qu'els aviegnent 
par force ne que tex fins tiegnent ; 
mes por ce qu'eles avendront 
et tel chief ou tel fin tendront, 
por ce les set ainz Diex, ce dient. 
Mes cist mauvesement deslient 
le neu de ceste question ; 
car, qui voit leur antancion 
et se veust a reson tenir, 
li fet qui sunt a avenir, 
se cist donent voire santance, 
causent an Dieu sa presciance 
et la font estre necessaire. 
Mes mout est grant folie a craire 
que Dex si foiblemant antande 
que ses sans d'autri fez despande ; 
et cil qui tel sentance sivent 
contre Dieu malemant estrivent, 
quant veulent par si fabloier 
sa presciance afoibloier ; 
ne reson ne peut pas antendre 
que l'an puisse a Dieu riens aprendre, 
n'il ne porroit certeinement 
estre sages parfetement 
s'il iert en tel defaut trouvez 
que cist cas fust seur lui prouvez. 
Don ne vaut riens ceste response 
qui la Dieu presciance esconse 
et repont sa grant porveance 
souz les tenebres d'ignorance, 
qui n'a poair, tant est certeine, 
d'aprendre riens par euvre humeine ; 
et s'el le poait, san doutance, 
ce li vandroit de non poissance, 
qui rest douleur a recenser 
et pechié neïs du penser. 

Li autre autrement an santirent, 
et selonc leur sens respondirent 
et s'acorderent bien san faille 
que des choses, conmant qu'il aille, 
qui vont par volanté delivre, 
si conme election les livre, 
set Diex quan qu'il an avandra 
et quel fin chascune tandra, 
par une addicion legiere, 
c'est a savoir en tel maniere 
conme ele sunt a avenir ; 
et veulent par ce soutenir 
qu'il n'i a pas necessité, 
ainz vont par possibilité, 
si qu'il set quel fin el feront 
et s'el seront ou ne seront ; 
tout ce set il bien de chascune 
que de .ii. vaies tandra l'une : 
ceste ira par negacion, 
ceste par affirmacion, 
non pas si termineemant 
qu'el n'aviegne, espoir, autremant ; 
car bien peut autrement venir, 
se frans voulairs s'i veust tenir. 

Mes conmant osa nus ce dire ? 
Conmant osa tant Dieu despire 
qu'il li dona tel presciance 
qu'il n'an set riens fors an doutance, 
quant il n'an peut apercevoir 
determinablemant le voir ? 
Car quant d'un fet la fin savra, 
ja si seüe ne l'avra, 
quant autrement peut avenir. 
S'il li voit autre fin tenir 
que cele qu'il avra seüe, 
sa presciance iert deceüe 
conme mau certeine et semblable 
a opinion decevable, 
si conme avant montré l'avoie. 

Li autre alerent autre voie, 
et maint ancor a ce se tienent, 
qu'il dient des fez qui avienent 
ça jus par possibilité 
qu'il vont tuit par necessité 
quant a Dieu, non pas autrement ; 
car il set termineement 
de tourjorz et san nule faille, 
conment que de franc voloir aille, 
les choses ainz que fetes saient, 
quelconques fins que eles aient, 
et par sciance necessaire. 
San faille il dient chose vaire 
de tant que tuit a ce s'acordent 
et por verité bien recordent 
qu'il a necessaire sciance, 
et de tourjorz sanz ignorance 
set il conment iront li fet. 
Mes contraingnance pas n'i fet 
ne quant a soi ne quant aus homes ; 
car savoir des choses les somes 
et les particularitez 
de toutes possibilitez, 
ce li vient de la grant poissance, 
de la bonté de sa sciance 
ver cui riens ne se peut repondre. 
Et qui voudroit par ce respondre 
qu'il mete es fez necessité, 
il ne diroit pas verité ; 
car por ce qu'il les set devant 
ne sunt il pas, de ce me vant ; 
ne por ce qu'il sunt puis, ja voir 
ne li feront devant savoir ; 
mes por ce qu'il est touz poissanz 
et touz bons et touz connoissanz, 
por ce set il de tout le voir 
si que riens nou peut decevoir, 
riens ne peut estre qu'il ne voie. 
Et por tenir la droite voie, 
qui bien voudroit la chose amprandre, 
qui n'est pas legiere a antandre, 
un gros example an porroit metre 
aus genz lais qui n'antandent letre ; 
car tex genz veulent grosse chose, 
sanz grant soutiveté de glose. 

S'uns hom par franc vouloir fesoit 
une chose, quel qu'ele soit, 
ou du fere se retardast 
por ce que, se l'an l'esgardast, 
il an avroit honte et vergoigne, 
tex porroit estre la besoigne ; 
et uns autres riens n'an seüst 
devant que cil fete l'eüst 
ou qu'il l'eüst lessiee a fere 
s'il se voust mieuz dou fet retrere : 
cil qui la chose amprés savroit 
ja por ce mise n'i avroit 
necessité ne contraingnance ; 
et s'il an eüst la sciance 
ausinc bien eüe devant, 
mes que plus ne l'alast grevant, 
ainz le seüst tant seulemant, 
ce n'est pas anpeeschemant 
que cil n'ait fet ou ne feïst 
ce qui li pleüst ou seïst, 
ou que du fere ne cessast, 
se sa volanté li lessast, 
qu'il a si franche et si delivre 
qu'il pot le fet foïr ou sivre. 

Ausinc Diex, et plus noblement 
et tout determinablement, 
set les choses a avenir 
et quel chief els ont a tenir, 
conment que la chose puisse estre 
par la volanté de son mestre, 
qui tient en sa subjection 
le poair de l'eslection 
et s'ancline a l'une partie 
par son sens ou par sa folie ; 
et set les choses trespassees 
conmant fetes et compassees ; 
et de ceus qui des fez cessierent 
set il s'a fere les lessierent 
por honte ou por autre acheson, 
soit resonable ou san reson, 
si con leur volantez les maine ; 
car je sui tretoute certaine 
qu'il sunt de genz a grant planté 
qui de mal fere sunt tanté, 
toutevois a fere le lessent ; 
don aucuns an i a qui cessent 
por vivre vertueusement 
et por l'amor Dieu seulement, 
qui sunt de meurs bien acemé, 
mes cist sunt mout a cler semé ; 
l'autre, qui de pechier s'apanse 
s'il n'i cuidoit trouver deffanse, 
toutevois son courage donte 
por poor de peine ou de honte. 
Tout ce voit Diex apertement 
devant ses euz presantement, 
et toutes les condicions 
des fez et des antancions. 
Riens ne se peut de lui garder, 
ja tant ne savra retarder, 
car ja chose n'iert si lonctiegne 
que Dex devant sai ne la tiegne 
ausinc con s'ele fust presante : 
demeurt .x. anz ou .xx. ou .xxx., 
voire .v.c., voire .c. mile, 
soit a fere a champ ou a vile, 
soit honeste ou desavenant, 
si la voit Dex des maintenant 
ausinc con s'el fust avenue, 
et de tourjorz l'a il veüe 
par demonstrance veritable 
a son mirouer pardurable, 
que nus fors li ne set polir, 
san riens a franc voloir tolir. 
Cil mirouers c'est il meïsmes, 
de cui conmancement preïsmes. 
An cest biau mirouer poli, 
qu'il tient et tint tourjorz o li, 
ou tout voit quan qu'il avandra 
et tourjorz presant le tandra, 
voit il ou les ames iront 
qui leaument le serviront, 
et de ceus ausinc qui n'ont cure 
de leauté ne de droiture ; 
et leur promet en ses ydees, 
des euvres qu'eus avront ouvrees, 
sauvement ou dampnacion : 
c'est la predestinacion, 
c'est la presciance divine, 
qui tout set et riens ne devine, 
qui seult au genz sa grace estandre 
quant el les voit a bien antandre, 
ne n'a pas por ce souplanté 
poair de franche volanté. 
Tuit home euvrent par franc vouloir 
soit por joïr ou por douloir. 
C'est sa presante vision, 
car qui la diffinicion 
de pardurableté dellie, 
ce est possession de vie 
qui par fin ne peut estre prise, 
tretoute ansamble, san devise. 

Mes de cest monde l'ordenance, 
que Dex par sa grant proveance 
voust establir et ordener, 
ce convient il a fin mener. 
Quant aus causes universeles, 
celes seront par force teles 
con el doivent an touz tens estre. 
Tourjorz feront li cors celestre 
selonc leur revolucions 
toutes leur transmutacions, 
et useront de leur poissances 
par necessaires influances 
seur les particulieres choses 
qui sunt es elemenz ancloses, 
quant seur eus leur rais recevront 
si con recevoir les devront ; 
car tourjorz choses engendrables 
engendreront choses samblables, 
ou feront leur conmixtions 
par naturex complexions 
selonc ce qu'eus avront chascunes 
antr'eus proprietez conmunes ; 
et qui devra mourir mourra 
et vivra tant con il pourra ; 
et par leur naturel desir 
voudront li queur des uns gesir 
en oiseuses et en delices, 
cist en vertuz et cist en vices. 

Mes par aventure li fet 
ne seront pas tourjorz si fet 
conme li cors du ciel antandent, 
se les choses d'aus se deffandent, 
qui tourjorz leur obeïroient, 
se destournees n'an estoient 
ou par cas ou par volanté. 
Tourjorz seront il tuit tanté 
de ce fere ou li queurs s'ancline, 
qui de trere a tel fin nes fine 
si conme a chose destinee. 
Ainsinc otroi je destinee 
que ce soit disposicion 
souz la predestinacion, 
ajoustee aus choses mouvables 
selonc ce qu'el sunt anclinables. 

Ausinc peut estre hom fortunez 
por estre, des lors qu'il fu nez, 
preuz et hardiz en ses afferes, 
sages, larges et deboneres, 
d'amis garniz et de richeces, 
et renomez de granz proeces ; 
ou par fortune avoir perverse. 
Mes bien se gart ou il converse, 
car tout peut estre ampeechié 
soit par vertu soit par pechié. 
S'il sant qu'il soit avers et chiches, 
car tex hon ne peut estre riches, 
contre ses meurs par reson viegne 
et souffisance a soi retiegne ; 
praingne bon queur, doint et despande 
deniers et robes et viande, 
mes que de ce son non ne charge 
que l'en le tiegne por fol large : 
si n'avra garde d'avarice, 
qui d'antasser les genz atice 
et les fet vivre en tel martire 
que n'est riens qui leur puist soffire, 
et si les avugle et compresse 
que nul bien fere ne leur lesse, 
et leur fet toutes vertuz perdre 
quant a lui se veulent aherdre. 
Ainsinc peut hon, se mout n'est nices, 
garder soi de touz autres vices, 
ou soi de vertuz destourner 
s'il se veust a mal atourner ; 
car frans voloirs est si poissanz, 
s'il est de soi bien connoissanz, 
qu'il se peut tourjorz garantir, 
s'il peut dedenz son queur santir 
que pechiez vuelle estre ses mestres, 
conment qu'il aut des cors celestres. 
Car qui devant savoir porroit 
quex fez li ciex fere vourroit, 
bien les porroit anpeeschier ; 
car s'il vouloit si l'air sechier 
que toutes genz de chaut mourussent, 
et les genz avant le seüssent, 
il forgeroient mesons neuves 
en moestes leus ou pres de fleuves, 
ou granz cavernes crouseroient 
et souz terre se muceroient, 
si que du chaut n'avroient garde ; 
ou s'il ravient, conbien qu'il tarde, 
que par aigue aviegne deluiges, 
cil qui savroient les refuiges 
lesseroient avant les plaignes 
et s'anfuiroient es montaignes, 
ou feroient si forz navies 
qu'il i sauveroient leur vies 
par la grant inundacion, 
con fist jadis Deucalion 
et Pirra, qui s'an eschaperent 
par la nacele ou il antrerent, 
qu'il ne fussent des floz hapé. 
Et quant il furent eschapé, 
qu'il vindrent au port de salu 
et virent pleines de palu 
par mi le monde les valees, 
quant les mers s'an furent alees, 
et qu'ou mont n'ot seigneur ne dame 
for Deucalion et sa fame, 
si s'an alerent a confesse 
au temple Themis la deesse, 
qui juiget seur les destinees 
de toutes choses destinees ; 
a genoullons ileuc se mistrent 
et conseill a Themis requistrent 
conment il pourroient ouvrer 
por leur lignage recouvrer. 

Themis, quant oï la requeste, 
qui mout estoit bone et honeste, 
leur conseilla qu'il s'an alassent 
et qu'il amprés leur dos gitassent 
tantost les os de leur grant mere. 
Tant iert ceste response amere 
a Pirra qu'el la refusoit 
et contre la sort s'escusoit 
qu'el ne devoit pas depecier 
les os sa mere ne blecier, 
jusqu'a tant que Deucalion 
li an dist l'exposicion : 
“ N'esteut, dist il, autre sens querre : 
nostre grant mere, c'est la terre ; 
les pierres, se nomer les os, 
certeinement ce sunt ses os. 
Anprés nos les convient giter 
por noz lignages souciter. ” 
Si con dit l'ot ainsinc le firent, 
et maintenant home saillirent 
des pieres que Deucalion 
getoit par bone entancion, 
et des pierres Pirra les fames 
saillirent en cors et en ames, 
tout ausinc con dame Themis 
leur avoit en l'oreille mis, 
c'onques n'i quistrent autre pere : 
ja mes ne sera que n'an pere 
la durece en tout le lignage. 
Ainsint ouvrerent conme sage 
cil qui garantirent leur vie 
du grant deluige par navie ; 
ausinc cil eschaper porroient 
qui tel deluige avant savroient. 

Ou se harbaut devoit saillir, 
qui si feïst les biens faillir 
que genz de fain mourir deüssent 
por ce que point de blé n'eüssent, 
tant an porroient retenir, 
ainz que ce peüst avenir 
.ii. anz devant ou .iii. ou .iiii., 
que bien porroit la fain abatre 
touz li peuples, gros et menuz, 
quant li harbauz seroit venuz, 
si con fist Joseph en Egypte 
par son sen et par sa merite, 
et fere si grant garnison 
qu'il an porroient guerison 
san fain et san mesese avoir. 
Ou, s'il poaient ainz savoir 
qu'il deüst fere outre mesure 
en iver estrange froidure, 
il metroient avant leur cures 
en eus garnir de vesteüres 
et de buche a granz charretees 
por fere feus an cheminees ; 
et joncheroient leur mesons, 
quant vandroit la froide sesons, 
de bele paille nete et blanche, 
qu'il porroient prandre en leur granche ; 
et clorroient huis et fenestres, 
si seroit plus seürs li estres. 

Ou feroient estuves chaudes, 
an quoi leur baleries baudes 
tuit nu porroient demener, 
quant l'air verroient forsener 
et giter pierres et tampestes 
qui tuassent aus chans les bestes, 
et granz fleuves prandre et glacier. 
Ja tant nes savroit menacier 
ne de tampestes ne de glaces 
qu'il ne risissent des menaces ; 
et queroleroient leanz, 
des perilz quites et reanz : 
bien porroient l'air escharnir. 
Si se porroient il garnir. 
Mes se Dex n'i fesoit miracle 
par vision ou par oracle, 
il n'est nus hon, je n'an dout mie, 
s'il ne set par astronomie 
les estranges complexions, 
les diverses posicions 
des cors du ciel, et qu'il regart 
seur quex climaz il ont regart, 
qui ce puisse devant savoir 
par sciance ne par avoir. 

Et quant li cors a tel poissance 
qu'il fuit des ciex la destrampance 
et leur destourbe ainsinc leur euvre 
quant ancontre eus si bien se queuvre, 
et plus poissanz, bien le recors, 
est force d'ame que de cors, 
car ele meut le cors et porte 
(s'el ne fust, il fust chose morte), 
mieux donc et plus legierement, 
par us de bon antandemant, 
pourroit eschever franc voloir 
quan que le peut fere douloir. 
N'a garde que de riens se deulle, 
por quoi consantir ne s'i vuelle ; 
et sache par queur ceste clause 
qu'il est de sa mesese cause. 
Foraine tribulacion 
n'an peut fors estre occasion ; 
n'il n'a des destinees garde, 
se sa nativeté regarde 
et connoist sa condicion. 
Que vaut tel predicacion ? 
Il est seur toutes destinees, 
ja si ne seront destinees. 

Des destinees plus parlasse, 
fortune et cas determinasse 
et bien vossisse tout espondre, 
plus opposer et plus respondre, 
et mainz examples an deïsse ; 
mes trop longuement i meïsse 
ainz que j'eüsse tout finé. 
Bien est ailleurs determiné. 
Qui nou set a clerc le demande, 
qui leü l'ait et qui l'antande. 

N'oncor, se tere m'an deüsse, 
ja certes parlé n'an eüsse. 
Mes il affiert a ma matire, 
car mes anemis porroit dire, 
quant m'orroit ainsinc de li plaindre, 
por ses deleautez estaindre 
et por son createur blamer, 
que jou veulle a tort diffamer ; 
qu'il meïsmes souvant seust dire 
qu'il n'a pas franc voloir d'ellire, 
car Dex par sa prevision 
si le tient an subjecsion 
que tout par destinee maine 
et l'euvre et la pansee humaine, 
si que, s'il veust a vertu trere, 
ce li fet Diex a force fere ; 
et s'il de mau fere s'efforce, 
ce li refet Dex fere a force, 
qui mieuz le tient que par le doit, 
si qu'il fet quan que fere doit 
de tout pechié, de toute aumosne, 
de biau parler et de ramposne, 
de los et de detraction, 
de larrecin, d'occision 
et de pes et de mariage, 
soit par reson soit par outrage. 
“ Ainsinc, fet il, convenoit estre. 
Ceste fist Diex por cestui nestre, 
ne cil ne poait autre avoir 
por nul sens ne por nul avoir. 
Destinee li estoit cete. ” 
Et puis, se la chose est mau fete, 
que cist soit fos ou cele fole, 
quant aucuns ancontre an parole 
et maudit ceus qui consentirent 
au mariage et qui le firent, 
il respont lors, li mau senez : 
“ A Dieu, fet il, vos an prenez, 
qui veust que la chose ainsinc aille. 
Tout ce fist il fere san faille. ” 
Lors conferme par serement 
qu'il ne pot aler autrement. 

Non, non ! Ceste response est fause. 
Ne sert pas les genz de tel sause 
li vrais Dex qui ne peut mantir, 
qu'il les face a mal consantir. 
D'aus vient li fos apensemanz, 
don nest li maus consantemanz 
qui les esmeut aus euvres fere 
don il se deüssent retrere ; 
car bien retrere s'an peüssent, 
mes qu'il san plus se conneüssent. 
Leur createur lors reclamassent, 
qui les amast se il l'amassent ; 
car cil seus aime sagement 
qui se connoit antierement. 

San faille toutes bestes mues, 
d'antandemant vuides et nues, 
se mesconnoissent par nature ; 
car s'il eüssent parleüre 
et reson por eus antr'antandre, 
qu'il s'antrepeüssent aprandre, 
mal fust aus homes avenu. 
Ja mes li biau destrier crenu 
ne se lesseroient donter 
ne chevaliers seur eus monter ; 
ja mes beuf sa teste cornue 
ne metroit a jou de charrue ; 
asne, mulet, chameuz por home 
ja mes ne porteroient some, 
nou priseroient un gastel ; 
ja mes ne porteroit chastel 
olifanz seur sa haute eschine, 
qui de son nes trompe et boisine 
et s'an pest au soir et a main 
si conme uns hon fet de sa main ; 
ja chien ne chat nou serviroient, 
car sanz home bien cheviroient ; 
ours, lous, lion, liespart, sangler, 
tuit voudroient home estrangler ; 
li raz neïs l'estrangleroit, 
quant ou bercel petiz seroit ; 
ja mes oiseaus por nul apel 
ne metroit an perill sa pel, 
ainz porroit mout home grever 
en dormant par les euz crever. 
Et s'il vouloit a ce respondre 
qu'il les cuideroit touz confondre 
par ce qu'il set fere armeüres, 
heaumes, haubers, espees dures, 
et set fere ars et arbalestes, 
ausinc feroient autres bestes. 
Ne ront il singes et marmotes, 
qui leur feroient bones cotes 
de cuir, de fer, voire porpoinz ? 
Il ne demourroit ja por poinz, 
car cist ouvreroient de mains, 
si n'an vaudroient mie mains ; 
et porroient estre escrivain. 
Il ne seroient ja si vain 
que tretuit ne s'asoutillassent 
conment aus armes contretassent, 
et quelques angins referoient 
don mout aus homes greveroient. 
Neïs puces et orilliees, 
s'eles s'ierent antortilliees 
en dormant dedanz leur oreilles, 
les greveroient a merveilles. 
Poouz neïs, sirons et lantes 
tant leur livrent souvent antantes 
qu'il leur font leur euvres lessier 
et eus flechir et abessier, 
ganchir, tourner, saillir, triper 
et degrater et defriper 
et despoillier et deschaucier, 
tant les peuent il anchaucier. 
Mouches neïs a leur mangier 
leur mainent souvant grant dangier, 
et les assaillent es visages, 
ne leur chaut s'il sunt rois ou pages. 
Fromiz et petites vermines 
leur feroient trop d'ataïnes, 
s'il ravoient d'aus connoissance. 
Mes voirs est que ceste ignorance 
leur vient de leur propre nature ; 
mes resonable creature, 
soit mortex hom, soit divins anges, 
qui tuit doivent a Dieu loanges, 
s'el se mesconnoit conme nice, 
cist defauz li vient de son vice, 
qui le sans li trouble et anivre, 
car il pot bien reson ansivre 
et pot de franc voloir user, 
n'est riens qui l'an puisse escuser. 
Et por ce tant dit vos an ai 
et tex resons i amenai 
que leur jangle vueill estanchier, 
car riens nes an peut revanchier. 

Mes por m'antancion parsivre, 
don je voudroie estre delivre, 
por ma douleur que g'i recors, 
qui me trouble l'ame et le cors, 
n'an vueill or plus dire a ce tour. 
Vers les cieux arriers m'an retour, 
qui bien font quan que fere doivent 
aus creatures, qui reçoivent 
les celestiaus influances 
selonc leur diverses sustances. 

Les vanz font il contrarier, 
l'air anflamber, brere et crier, 
et esclater an maintes parz 
par tonnairres et par esparz, 
qui tabourent, timbrent et trompent 
tant que les nues s'an derompent 
par les vapeurs qu'il font lever ; 
si leur fet les vantres crever 
la chaleur et li mouvemanz 
par horribles tournaiemanz, 
et tampester et giter foudres, 
et par terre eslever les poudres, 
voire tourz et clochiers abatre 
et mainz vieuz arbres si debatre 
que de terre an sunt arrachié : 
ja si fort n'ierent estachié 
que ja racines riens leur vaillent 
que tuit anvers a terre n'aillent, 
ou que des branches n'aient routes, 
au mains une partie, ou toutes. 

Si dit l'an que ce font deables 
a leur cros et a leur chaables, 
a leur ongles, a leur havez ; 
mes tex diz ne vaut .ii. navez, 
qu'il an sunt a tort mescreü, 
car nule riens n'i a neü 
fors les tampestes et li vant 
qui si les vont aconsivant. 
Ce sunt les choses qui leur nuisent, 
ceus versent blez et vignes cuisent, 
et fleurs et fruiz d'arbres abatent ; 
tant les tampestent et debatent 
qu'il ne peuent es rains durer 
tant qu'il se puissent meürer. 

Voire plourer a grosses lermes 
refont il l'air an divers termes, 
s'an ont si grant pitié les nues 
qu'el s'an despoillent toutes nues, 
ne ne prisent lors un festu 
le noir mantel qu'els ont vestu ; 
car a tel deul fere s'atirent 
que tout par pieces le descirent ; 
si li aïdent a plourer 
con s'an les deüst acourer, 
et pleurent si parfondemant, 
si fort et si espessemant 
qu'el font les fleuves desriver 
et contre les chans estriver 
et contre les foresz voisines 
par leur outrageuses cretines, 
don il convient souvant perir 
les blez, et le tans ancherir, 
don li povre qui les laborent 
l'esperance perdue plorent. 
Et quant li fleuve se desrivent, 
li poisson, qui leur fleuve sivent 
si conme il est droiz et resons, 
car ce sunt leur propres mesons, 
s'an vont conme seigneur et mestre 
par chans, par prez, par vignes pestre, 
et s'escoursent contre les chenes, 
contre les pins, contre les frenes, 
et tolent au bestes sauvages 
leur menoirs et leur heritages, 
et vont ainsint par tout nagent ; 
don tuit vif s'an vont anragent 
Bachus, Cerés, Pan, Cybelé, 
quant si s'an vont atropelé 
li poisson a leur noeüres 
par leur delectables pastures. 
Et li satirel et les fees 
sunt mout dolant an leur pansees 
quant ils perdent par tex cretines 
leur delicieuses gaudines ; 
les ninphes pleurent leur fonteines 
quant des fleuves les treuvent pleines 
et seurhabondanz et couvertes, 
conme dolantes de leur pertes ; 
et li folet et les driades 
ront les queurs de deul si malades 
qu'il se tienent tretuit por pris 
quant si voient leur bois porpris, 
et se pleingnent des dex des fleuves 
qui leur font vilenies neuves 
tout san deserte et san forfet, 
con riens ne leur aient forfet. 
Et des prochenes basses viles, 
qu'il treuvent chetives et viles, 
resont li poisson hostelier ; 
n'i remaint granche ne celier 
ne leu si vaillant ne si chier 
que par tout ne s'aillent fichier : 
vont en temples et en iglises, 
et tolent au dex leur servises, 
et chacent des chambres occures 
les dex privez et leur figures. 

Et quant revient a chief de piece 
que li biau tans le leit despiece, 
quant au ciex desplest et annuie 
tans de tampestes et de pluie, 
l'air ostent de tretoute s'ire 
et le font resbaudir et rire ; 
et quant les nues reperçoivent 
que l'air si resbaudi reçoivent, 
adonc se resjoïssent eles, 
et por estre avenanz et beles 
font robes, anprés leur douleurs, 
de toutes leur beles couleurs, 
et metent leur toisons sechier 
au biau soleill plesant e chier, 
et les vont par l'air charpissant 
au tens cler et replandissant ; 
puis filent, et quant ont filé, 
si font voler de leur filé 
granz agulliees de fil blanches 
ausinc con por coudre leur manches. 

Et quant il leur reprant courage 
d'aler loig en pelerinage, 
si font esteler leur chevaus, 
montent et passent monz et vaus 
et s'an fuient conme desvanz ; 
car Eolus, le dex des vanz, 
(ainsinc est cil dex apelez) 
quant il les a bien estelez 
(car el n'ont autre charretier 
qui sache leur chevaus tretier), 
leur met es piez si bones eles 
que nus oiseaus n'ot onques teles. 

Lors prant li airs son mantel inde, 
qu'il vest trop volantiers an Inde, 
si s'an afuble et si s'apreste 
de soi cointir, de fere feste 
et d'atandre an biau point les nues 
tant qu'eles saient revenues, 
qui por le monde soulacier, 
ausinc con por aler chacier, 
un arc en leur poign prandre seulent, 
ou .ii. ou .iii., quant eles veulent, 
qui sunt apelez ars celestres, 
don nus ne set, s'il n'est bons mestres 
por tenir des regarz escole, 
conment li soleuz les piole, 
quantes couleurs il ont ne queles, 
ne por quoi tant, ne por quoi teles, 
ne la cause de leur figure ; 
et li convandroit prandre cure 
d'estre deciples Aristote, 
qui mieuz mist natures en note 
que nus hon puis le tans Caÿn. 
Alhacem, li nieps Huchaÿn, 
qui ne refu ne fos ne garz, 
cist fist le livre des Regarz : 
de ce doit cil sciance avoir 
qui veust de l'arc en ciel savoir, 
car de ce doit estre juigierres 
clers naturex et regardierres, 
et sache de geometrie, 
don necessaire est la metrie 
au livre des Regarz prover. 
Lors porra les causes trover, 
et les forces des mirouers, 
qui tant ont merveilleus pouers 
que toutes choses tres petites, 
letres grelles tres loing escrites 
et poudres de sablon menues, 
si granz, si grosses sunt veües 
et si pres mises aus miranz, 
car chascuns les peut choisir anz, 
que l'an les peut lire et conter 
de si loign que, qui raconter 
le vorroit et l'avroit veü, 
ce ne porroit estre creü 
d'ome qui veü ne l'avroit 
ou qui les causes n'an savroit. 
Si ne seroit ce pas creance, 
puis qu'il an avroit la sciance. 

Mars et Venus, qui ja pris furent 
ansamble ou lit ou il se jurent, 
s'il, ainz que seur le lit montassent, 
en tex mirouers se mirassent, 
mes que leurs mirouers tenissent 
si que le lit dedanz veïssent, 
ja ne fussent pris ne lïez 
es laz soutilz et delïez 
que Vulcanus mis i avoit, 
de quoi nus d'aus riens ne savoit ; 
car s'il les eüst fez d'ouvraigne 
plus soutille que fil d'iraigne, 
eüssent il les laz veüz, 
si fust Vulcanus deceüz, 
car il n'i fussent pas antré, 
car chascun laz plus d'un grant tré 
leur parust estre gros et lons, 
si que Vulcanus li felons, 
ardanz de jalousie et d'ire, 
ja ne prouvast leur avoutire ; 
ne ja li dieu riens n'an seüssent, 
se cil tex mirouers eüssent, 
car de la place s'an foïssent 
quant les laz tanduz i veïssent, 
et courussent ailleurs gesir 
ou mieuz celassent leur desir, 
ou feïssent quelque chevance 
por eschever leur mescheance, 
sanz estre honniz ne grevez. 
Di je voir, foi que me devez, 
de ce que vos avez oï ? 
- Certes, dist li prestres, oï. 
Cist mirouer, c'est chose voire, 
leur fussent lors mout necessaire, 
car ailleurs assambler peüssent 
quant le perill i conneüssent ; 
ou a l'espee qui bien taille, 
espoir, Mars, li dex de bataille, 
se fust si du jalous vanchiez 
que ses laz eüst detranchiez. 
Lors li peüst an bon eür 
rafetier sa fame asseür 
ou lit, sanz autre place querre, 
ou pres du lit, neïs a terre ; 
et se par aucune avanture, 
qui mout fust felonesse et dure, 
danz Vulcanus i seurvenist 
lors neïs quant Mars la tenist, 
Venus, qui mout est sage dame 
(car trop a de barat en fame), 
se, quant l'uis li oïst ouvrir, 
peüst a tans ses rains couvrir, 
bien eüst excusations 
par quex que cavillacions, 
et controvast autre acheson 
por quoi Mars vint an la mason, 
et jurast quan que l'an vossist 
tant que ses preuves li tossist, 
et li feïst a force acroire 
c'onques la chose ne fu voire : 
tout l'eüst il neïs veüe, 
deïst ele que la veüe 
li fust occurcie et troublee, 
tant eüst la langue doublee 
en diverses plicacions 
a trover excusacions, 
car riens ne jure ne ne mant 
de fame plus hardiemant, 
si que Mars s'an alast touz quites. 
- Certes, sire prestres, bien dites 
conme preuz et courtois et sages. 
Trop ont fames en leur courages 
et soutilletez et malices. 
Qui ce ne set fos est et nices, 
n'onc de ce ne les excusom. 
Plus hardiemant que nus hom 
certeinement jurent et mantent ; 
meesmement quant el se santent 
de quex que forfez ancourpees, 
ja si n'i seront atrapees, 
en cest cas especiaument. 
Don bien puis dire leaument, 
qui queur de fame apercevroit, 
ja mes fier ne s'i devroit. 
Non feroit il certeinement, 
qu'il l'an mescherroit autrement. » 
Ainsinc s'acordent, ce me samble, 
Nature et Genyus ansamble. 
Si dit Salemon toutevois, 
puis que par la verité vois, 
que beneürez hom seroit 
qui bone fame troveroit. 

« Oncor ont mirouer, dist ele, 
mainte autre force grant et bele, 
car choses granz et grosses, mises 
tres pres, samblent si loign assises, 
fust neïs la plus grant montaigne 
qui soit antre France et Sardaigne, 
qu'eus i peuent estre veües 
si petites et si menues 
qu'anviz les porroit l'an choisir, 
tant i gardast l'an a loisir. 

Autre miraill par veritez 
montrent les propres quantitez 
des choses que l'an i regarde, 
s'il est qui bien i praigne garde. 

Autre miroer sunt, qui ardent 
les choses quant eus les regardent, 
qui les set a droit compasser 
por les rais ensamble amasser 
quant li soleuz reflambaianz 
est seur les mirouers raianz. 

Autre font diverses ymages 
apparair en divers estages, 
droites, bellongues et anverses, 
par composicions diverses ; 
et d'une an font il pluseurs nestre 
cil qui des mirouers sunt mestre ; 
et font .iiii. euz en une teste, 
s'il ont a ce la fourme preste. 
Si font fantosmes apparanz 
a ceus qui regardent par anz, 
font les neïs dehors parair 
touz vis, soit par aigue ou par air, 
et les peut l'en voair jouer 
antre l'ueill et le mirouer 
par les diversitez des angles, 
soit li maianz compoz ou sangles, 
d'une nature ou de diverse, 
en quoi la fourme se reverse, 
qui tant se va montepliant 
par le maian obediant 
qu'el vient aus euz apparissanz 
selonc les rais resortissanz, 
qu'il si diversement receit 
que les regardeürs deceit. 

Aristotes neïs tesmoigne, 
qui bien sot de ceste besoigne, 
car toute sciance avoit chiere : 
uns hom, ce dit, malades iere, 
si li avoit la maladie 
sa veüe mout afoiblie, 
et li airs iert occurs et troubles, 
et dit que par ces resons doubles 
vit il en l'air, de place en place, 
aler par devant soi sa face. 
Briefmant miraill, s'il n'ont obstacles, 
font apparoir trop de miracles. 

Si font bien diverses distances, 
sanz mirouers, granz decevances : 
sambler choses, antr'eus loingtienes, 
estre conjointes et proichienes, 
et sambler d'une chose .ii. 
selonc la diverseté d'eus, 
ou .vi. de .iii., ou .viii. de .iiii. ; 
qui se veust au voair esbatre, 
ou plus ou mains an peut voair ; 
si peut il ses euz assoair, 
et pluseurs choses sambler une, 
qui bien les ordene ou aüne. 
Neïs d'un si tres petit home 
que chascuns a nain le renome 
font eus parair aus euz veanz 
qu'il soit plus granz que .x. geanz, 
et pert par sus les bois passer 
san branche plaier ne quasser, 
si que tuit de poor en tremblent ; 
et li geant nain i resamblent 
par les euz qui si les desvoient 
quant si diversement les voient. 

Et quant ainsinc sunt deceü 
cil qui tex choses ont veü 
par mirouers ou par distances 
qui leur ont fet tex demontrances, 
si vont puis au peuple et se vantent, 
et ne dient pas voir, ainz mantent, 
qu'il ont les deables veüz, 
tant sunt es regarz deceüz. 

Si font bien oeill anferm et trouble 
de chose sangle sambler double 
et parair ou ciel double lune 
et .ii. chandeles sambler d'une ; 
n'il n'est nus qui si bien se gart 
qui souvant ne faille en regart, 
don maintes choses juiges ont 
d'estre mout autres qu'el ne sont. 

Mes ne vueill or pas metre cures 
en desclarïer les figures 
des mirouers, ne ne dirai 
conment sunt reflechi li rai, 
ne leur angles ne vueil descrivre 
(tout est ailleurs escrit an livre), 
ne por quoi des choses mirees 
sunt les ymages revirees 
aus euz de ceus qui la se mirent 
quant vers les mirouers se virent, 
ne les leus de leur apparances 
ne les causes des decevances ; 
ne ne revueill dire, biau prestre, 
ou tex ydoles ont leur estre, 
ou es mirouers ou defores, 
ne ne raconterai pas ores 
d'autres visions merveilleuses, 
soient plesanz ou doulereuses, 
que l'an voit avenir soudaines, 
savoir mon s'eles sunt foraines 
ou, san plus, en la fantasie. 
Ce ne desploieré je mie 
n'il nou reconvient ores pas, 
ainceis les tés et les trespas 
avec les choses devant dites, 
qui ja n'ierent par moi descrites ; 
car trop i ra longue matire, 
et si seroit grief chose a dire 
et mout seroit fort a l'antandre, 
s'il iert qui le seüst aprandre 
a genz lais especiaument, 
qui nou diroit generaument. 
Si ne porroient il pas croire 
que la chose fust ainsint voire, 
des mirouers meesmement, 
qui tant euvrent diversement, 
se par estrumenz nou veoient, 
se clers livrer les leur voloient, 
qui seüssent par demonstrance 
ceste merveilleuse sciance. 

Ne des visions les manieres, 
tant sunt merveilleuses et fieres, 
ne porroient il otraier, 
qui les leur voudroit desplaier, 
ne quex sunt les decepcions 
qui vienent par tex visions, 
soit en vaillant soit en dormant, 
don maint s'esbahissent formant. 
Por ce les veill ci trespasser, 
ne si ne veill or pas lasser 
moi de paler ne vos d'oïr : 
bon fet prolixité foïr. 
Si sunt fames mout annuieuses 
et de parler contrarieuses ; 
si vos pri qu'il ne vos desplese 
por ce que du tout ne m'an tese, 
se bien par la verité vois. 
Tant an veill dire toutevois 
que maint an sunt si deceü 
que de leur liz s'en sunt meü, 
et se chaucent neïs et vestent 
et de tout leur hernois s'aprestent 
si con li san conmun someillent 
et tuit li particulier veillent ; 
prannent bourdons, prannent escharpes, 
ou pex ou faucilles ou sarpes, 
et vont cheminant longues voies, 
et ne sevent ou toutevoies, 
et montent neïs es chevaus 
et passent ainsinc monz et vaus 
par seches voies ou par fanges, 
tant qu'il vienent an leus estranges ; 
et quant li san conmun s'esveillent, 
mout s'esbahissent et merveillent 
quant puis en leur droit san revienent ; 
et quant avec les genz se tienent, 
si tesmoignent, non pas por fables, 
que la les ont portez deables 
qui de leur ostiex les osterent 
- et il meïsmes s'i porterent. 

Si rest bien souvant avenu, 
quant aucuns sunt pris et tenu 
par aucune grant maladie, 
si con il pert en frenesie, 
quant il n'ont gardes soffisanz 
ou sunt seul es ostiex gisanz, 
qu'il saillent sus et puis cheminent, 
et de tant cheminer ne finent 
qu'il treuvent quex que leus sauvages, 
ou prez ou vignes ou boschages, 
et se lessent illeuc choair ; 
la les peut l'an anprés voair, 
se l'an i vient, conbien qu'il tarde, 
por ce qu'il n'orent point de garde 
fors gent, espoir, fole et mauvese, 
touz morz de froit et de mesese. 
Ou quant sunt neïs en santé, 
voit l'an de ceus a grant planté 
qui maintes foiz, sanz ordenance, 
par naturele acoustumance, 
de trop panser sunt curieus, 
quant trop sunt melancolieus 
ou pooreus outre mesure, 
qui mainte diverse figure 
se font parair en eus meïsmes 
autrement que nous ne deïsmes 
quant des mirouers parlions, 
don si briefmant nous passions, 
et de tout ce leur samble lores 
qu'il sait ainsinc por voir defores. 

Ou qui, par grant devocion, 
en trop grant contemplacion, 
font apparair en leur pansees 
les choses qu'il ont porpansees, 
et les cuident tout proprement 
voair defors apertement ; 
et ce n'est for trufle et mançonge, 
ainsinc con de l'ome qui songe, 
qui voit, ce cuide, en leur presances 
les esperituex sustances, 
si con fist Scipion jadis ; 
et voit anfer et paradys 
et ciel et air et mer et terre 
et tout quan que l'an i peut querre : 
il voit esteles apparair, 
et voit oiseaus voler par air, 
et voit poissons par mer nouer, 
et voit bestes es bois jouer 
et fere tourz et biaus et genz ; 
et voit diversitez de genz, 
les uns en chambres soulacier, 
les autres voit par bois chacier, 
par montaignes et par rivieres, 
par prez, par vignes, par jachieres ; 
et songe plez et juigemenz 
et guerres et tournoiemenz 
et baleries et queroles, 
et ot vïeles et citholes, 
et flaire espices odoreuses 
et goute choses savoureuses, 
et sent antre ses braz s'amie, 
toutevois n'i est ele mie ; 
ou voit Jalousie venant, 
un petaill a son col tenant, 
qui prouvez ensamble les treuve 
par Male Bouche, qui contreuve 
les choses ainz que fetes saient, 
don tuit amant par jour s'esmaient, 
car cil qui fins amanz se claiment, 
quant d'amors ardanmant s'antraiment, 
don mout ont travauz et enuiz, 
quant se sunt endormi de nuiz 
en leur liz ou mout ont pansé 
(car les proprietez an sé), 
si songent les choses amees 
que tant ont par jour reclamees ; 
ou songent de leur adversaires 
qui leur font annuiz et contraires. 

Ou s'il sunt en mortex haïnes, 
courrouz songent et ataïnes, 
et contenz o leur anemis 
qui les ont en haïne mis, 
et choses a guerre ansivables, 
par contraires ou par samblables. 

Ou s'il resunt mis en prison 
par aucune grant mesprison, 
songent il de leur delivrance, 
s'il an sunt en bone esperance ; 
ou songent ou gibet ou corde, 
se li queurs par jour leur recorde, 
ou quex que choses desplesanz, 
qui ne sunt mie hors, mes anz ; 
si recuident il por voir lores 
que ces choses saient defores, 
et font de tout ou deul ou feste, 
et tout portent dedanz leur teste, 
qui les .v. sans ainsinc deceit 
par les fantosmes qu'el receit. 

Don maintes genz, par leur folies, 
cuident estre par nuit estries, 
erranz aveques dame Habonde ; 
et dient que par tout le monde 
li tierz anfant de nacion 
sunt de ceste condicion 
qu'il vont .iii. foiz en la semaine 
si con destinee les maine ; 
et par touz ces hostiex se boutent, 
ne cles ne barres ne redoutent, 
ainz s'an antrent par les fandaces, 
par chatieres et par crevaces ; 
et se partent des cors leur ames 
et vont avec les bones dames 
par leus forains et par mesons, 
et le preuvent par tex resons, 
car les diversitez veües 
ne sunt pas en leur liz venues, 
ainz sunt leur ames qui labeurent 
et par le monde ainsint s'an queurent ; 
et tant con il sunt an cel airre, 
si con il font aus genz acrairre, 
qui leur cors bestournez avroit, 
ja mes l'ame antrer n'i savroit. 
Mes trop a ci folie horrible 
et chose qui n'est pas possible, 
car cors humains est chose morte 
si tost con s'ame en soi ne porte ; 
donques est ce chose certeine 
que cil qui .iii. foiz la semeine 
ceste maniere d'airre sivent 
.iii. foiz meurent, .iii. foiz revivent 
en une semeine meïsmes ; 
et s'il est si con nous deïsmes, 
donc resoucitent mout souvant 
li deciple de tel couvant. 

Mes c'est bien terminee chose, 
et bien l'os reciter san glose, 
que nul qui doie a mort courir 
n'a que d'une mort a mourir, 
ne ja ne resoucitera 
tant que ses juigemanz sera, 
se n'iert miracle especial 
de par le Dieu celestial, 
si con de saint Ladre lison, 
car ce pas ne contredison. 

Et quant l'an dit d'autre partie 
que, quant l'ame s'est departie 
du cors ainsinc desaourné, 
s'el treuve le cors bestourné, 
el ne set en lui revenir, 
qui peut tel fables soutenir ? 
Qu'il est voirs, et bien le recors, 
ame dessevree de cors 
plus est aperte et sage et cointe 
que quant ele est au cors conjointe, 
don el suit la complexion 
qui li trouble s'antancion. 
Donc est mieuz lors par lui seüe 
l'antree que ne fu l'issue, 
par quoi plus tost la troverroit, 
ja si bestourné nou verroit. 

D'autre part, que li tierz du monde 
aille ainsinc avec dame Habonde, 
si con foles vielles le preuvent 
par les visions qu'eus i treuvent, 
don convient il san nule faille 
que tretouz li mondes i aille, 
qu'il n est nus, soit voir soit mançonge, 
qui mainte vision ne songe, 
non pas .iii. foiz en la semeine, 
mes .xv. foiz en la quinzeine, 
ou plus ou mains par aventure, 
si con sa fantasie andure. 

Ne ne revueill dire des songes 
s'il sunt voirs ou s'il sunt mançonges, 
se l'an les doit du tout ellire 
ou s'il font du tout a despire, 
por quoi li un sunt plus horrible, 
plus bel li autre et plus pesible, 
selonc leur apparicions 
en diverses complexions, 
et selonc les divers courages 
des meurs divers et des aages ; 
ou se Dex par tex visions 
anvoie revelacions, 
ou li malignes esperiz 
por metre les genz es periz : 
de tout ce ne m'antremetrai, 
mes a mon propos me retrai. 
Si vos di donques que les nues, 
quant lasses sunt et recreües 
de trere par l'air de leur fleches, 
et plus des moestes que des seches, 
car de pluies et de rousees 
les ont tretoutes arousees, 
se chaleur aucune n'an seche 
por trere quelque chose seche, 
si destandent leur ars ensamble, 
quant ont tret tant que bon leur samble. 
Mes trop ont estranges manieres 
cil arc don treent ces archieres, 
car toutes leur couleurs s'an fuient 
quant an destandant les estuient ; 
ne ja mes puis de ceus meïsmes 
ne retreront que nous veïsmes, 
mes s'el veulent autre foiz trere, 
noveaus ars leur convient refere 
que li soleuz puist pioler, 
nes convient autremant doler. 

Oncore euvre plus l'influance 
des ciex, qui tant ont grant poissance 
par mer et par terre et par air. 
Les comethes font il parair, 
qui ne sunt pas es ciex posees, 
ainz sunt par mi l'air ambrasees, 
et po durent puis qu'el sunt fetes, 
don maintes fables sunt retretes. 
Les morz aus princes an devinent 
cil qui de deviner n'an finent ; 
mes les comethes plus n'aguietent 
ne plus espessemant ne gietent 
leur influances ne leur rais 
seur povres homes que seur rais 
ne seur rais que seur povres homes, 
ainceis euvrent, certein an somes, 
ou monde seur les regions 
selonc les disposicions 
des climaz, des homes, des bestes, 
qui sunt aus influances prestes 
des planetes et des esteles 
qui greigneur poair ont seur eles. 
Si portent les senefiances 
des celestiaus influances, 
et les complexions esmeuvent 
si conme obeïssanz les treuvent. 
Si ne di je pas ne n'afiche 
que rai doient estre dit riche 
plus que les persones menues 
qui vont a pié par mi les rues ; 
car soffisance fet richece, 
et couvoitise fet povrece. 
Soit rais, ou n'ait vaillant .ii. chiches, 
qui plus couvoite mains est riches. 
Et qui voudroit croire escritures, 
li rai resamblent les paintures, 
don tel example nous apreste 
cil qui nous escrist l'Almageste, 
se bien s'i savoit prandre garde 
cil qui les paintures regarde : 
qu'el plesent qui ne s'an apresse, 
mes de pres la plesance cesse ; 
de loing semblent trop deliteuses, 
de pres ne sunt point doucereuses. 
Ainsinc va des amis poissanz : 
douz est a leur mesconoissanz 
leur servise et leur acointance 
par le defaut d'experiance ; 
mes qui bien les esproveroit, 
tant d'amertume i troveroit 
qu'il s'i craindroit mout a bouter, 
tant fet leur grace a redouter. 
Ainsinc nous asseüre Horaces 
de leur amors et de leur graces. 

Ne li prince ne sunt pas digne 
que li cors du ciel doignent signe 
de leur mort plus que d'un autre home, 
car leur cors ne vaut une pome 
outre le cors d'un charruier 
ou d'un clerc ou d'un escuier, 
car ges faz touz samblables estre, 
si conme il apert a leur nestre. 
Par moi nessent samblable e nu, 
fort et foible, gros et menu. 
Touz les met en equalité 
quant a l'estat d'humanité ; 
Fortune i met le remanant, 
qui ne set estre permanant, 
qui ses biens a son plesir done 
ne ne prant garde a quel persone, 
et tout retost ou retoldra 
toutes les foiz qu'ele voldra. 

Et se nus contredire m'ose, 
qui de gentillece s'alose, 
et die que li gentill home, 
si con li peuples les renome, 
sunt de meilleur condicion 
par noblece de nacion 
que cil qui les terres coutivent 
ou qui de leur labour se vivent, 
je respons que nus n'est gentis 
s'il n'est a vertuz antantis, 
ne n'est vilains fors por ses vices, 
don il pert outrageus et nices. 

Noblece vient de bon courage, 
car gentillece de lignage 
n'est pas gentillece qui vaille 
por quoi bonté de queur i faille ; 
par quoi doit estre en li paranz 
la proece de ses paranz, 
qui la gentillece conquistrent 
par les travauz que granz i mistrent, 
qui, quant du siecle trespasserent, 
toutes leur vertuz amporterent 
et lessierent aus airs l'avoir, 
qui plus ne porent d'aus avoir. 
L'avoir ont, riens plus n'i a leur, 
ne gentillece ne valeur, 
s'il ne font tant que gentill saient 
par sans ou par vertuz qu'il aient. 

Si ront clerc plus granz avantages 
d'estre gentis, courtais et sages 
(et la reson vos an lirai) 
que n'ont li prince ne li rai, 
qui ne sevent de lestreüre ; 
car li clerc voit en l'escriture, 
avec les sciances prouvees, 
resonables et demontrees, 
touz maus don l'an se doit retrere 
et touz les biens que l'an peut fere. 
Les choses voit du monde escrites 
si conme el sunt fetes et dites ; 
il voit es ancienes vies 
de touz vilainz les vilanies 
et touz les fez de courtais homes 
et des courtaisies les somes ; 
briefmant il voit escrit en livre 
quan que l'an doit foïr et sivre, 
par quoi tuit clerc, deciple et mestre, 
sunt gentill, ou le doivent estre. 
Et sachent cil qui ne le sont, 
c'est por les queurs que mauvés ont, 
qu'il an ont trop plus d'avantages 
que cil qui queurt au cers sauvages. 

Si valent pis que nule gent 
clerc qui le queur n'ont noble e gent, 
quant les biens conneüz eschivent 
et les vices veüz ansivent ; 
et plus puni devroient estre 
devant l'ampereür celestre 
clerc qui s'abandonent a vices 
que les genz lais simples et nices, 
qui n'ont pas les vertuz escrites, 
que cil tienent vis et despites. 
Et se prince sevent de letre, 
ne se peuent il antremetre 
de tant lire et de tant aprandre, 
qu'il ont trop ailleurs a antandre. 
Par quoi, por gentillece avoir, 
ont li clerc, ce poez savoir, 
plus bel avantage et greigneur 
que n'ont li terrian seigneur. 

Et por gentillece conquerre, 
qui mout est honorable en terre, 
tuit cil qui la veulent avoir 
ceste regle doivent savoir. 

Quiconques tant a gentillece 
d'orgueill se gart et de parece, 
aille aus armes ou a l'estuide, 
et de vilenie se vuide. 
Hunble queur ait, courtais e gent 
en tretouz leus ver toute gent, 
for san plus ver ses anemis, 
quant acort n'i peut estre mis. 
Dames honeurt et damoiseles, 
mes ne se fie trop an eles, 
qu'il l'an porroit bien meschoair, 
car nus trop n'est bons a voair. 
Tex hom doit avoir los e pris, 
sanz estre blasmez ne repris, 
et de gentillece le non 
doit recevoir, li autre non. 

Chevaliers aus armes hardiz, 
preuz en fez et courtais par diz 
si con fu mi sires Gauvains, 
qui ne fu pas pareuz au vains, 
et li bons quens d'Artais Roberz, 
qui des lors qu'il issi do berz 
hanta touz les jourz de sa vie 
largece, honeur, chevalerie, 
n'onc ne li plut oiseus sejourz, 
ainz devint hon devant ses jourz, 
tex chevaliers, preuz et vaillanz, 
larges, courtois et bataillanz, 
doit par tout estre bien venuz, 
loez, amez et chiers tenuz. 

Mout redoit l'an clerc honorer 
qui bien veust a sans laborer 
et panse des vertuz ansivre 
qu'il voit escrites an son livre. 
Et si fist l'an certes jadis ; 
bien an nomeroie ja dis, 
voire tant que, se je les nombre, 
annuiz sera d'oïr le nombre. 

Jadis li vaillant gentill home, 
si con la lestre les renome, 
anpereür, duc, conte, rai, 
don ja ci plus ne conterai, 
les philosophes honorerent. 
Aus poetes neïs donerent 
viles, jardins, leus honorables 
et maintes choses delitables : 
Naples fu donee a Virgile, 
qui plus est delitable vile 
que n'est Paris ne Lavardins ; 
en Calabre rot biaus jardins 
Annius, qui doné li furent 
des anciens qui le connurent. 
Mes por quoi plus an trouveroie ? 
Par pluseurs le vos prouveroie, 
qui furent nez de bas lignages, 
et plus orent nobles courages 
que mainz filz de rais ne de contes 
don ja ci ne vos iert fez contes, 
qui por gentils furent tenuz. 
Or est li tans a ce venuz 
que li bon, qui toute leur vie 
travaillent an philosophie 
et s'an vont en estrange terre 
por sens et por valeur conquerre, 
et seuffrent les granz povretez, 
ou mandianz ou andetez, 
et vont, espoir, deschauz et nu, 
ne sunt amé ne chier tenu. 
Prince nes prisent une pome, 
et si sunt il plus gentill home, 
si me gart Dex d'avoir les fievres, 
que cil qui vont chacier au lievres 
et que cil qui sunt coustumiers 
de maindre es paternex fumiers. 

Et cil qui d'autrui gentillece, 
san sa valeur, san sa proece, 
veust anporter los et renon, 
est il gentils ? Je di que non, 
ainz doit estre vilainz clamez 
et vils tenuz et mains amez 
que s'il estoit filz d un truant. 
Je n'an irai ja nul chuant, 
et fust neïs filz Alixandre, 
qui tant osa d'armes amprandre 
et tant continua les guerres 
qu'il fu sires de toutes terres ; 
et puis que cil li obeïrent 
qui contre lui se combatirent, 
et que cil se furent rendu 
qui ne s'ierent pas deffendu, 
dist il, tant fu d'orgueill destroiz, 
que cist mondes iert si estroiz 
qu'il s'i poait anviz tourner, 
n'il n'i vouloit plus sejourner, 
ainz pansoit d'autre monde querre 
por conmancier novele guerre, 
et s'an aloit anfer brisier 
por soi fere par tout prisier, 
don tretuit de poor tremblerent 
li dieu d'anfer, car il cuiderent, 
quant je le leur dis, que ce fust 
cil qui par le baston de fust, 
por les ames par pechié mortes, 
devoit d'anfer brisier les portes 
et leur grant orgueill escachier 
por ses amis d'anfer sachier. 

Mes poson, ce qui ne peut estre, 
que g'en face aucuns gentis nestre 
et que des autres ne me chaille, 
qu'il vont apelant vilenaille : 
quel bien a il en gentillece ? 
Certes, qui son angin adrece 
a bien la verité comprandre, 
il ne peut autre chose antandre 
qui bone soit en gentillece 
for qu'il semble que la proece 
de leur paranz doivent ansivre. 
Souz cest fes doit cil tourjorz vivre 
qui gentils hom veust resambler, 
s'il ne veust gentillece ambler 
et san desserte los avoir. 
Car je faz a touz a savoir 
que gentillece aus genz ne done 
nule autre chose qui soit bone 
for que ce fes tant seulemant, 
et sachent bien certeinemant 
que nus ne doit avoir loange 
par vertu de persone estrange, 
n'il ne rest pas droiz que l'an blasme 
nule persone d'autrui blasme. 
Cil soit loez qui le desert ; 
mes cil qui de nul bien ne sert, 
an cui l'an treuve mauvestiez, 
vilenies et angrestiez 
et vanteries et bobanz, 
ou s'il rest doubles et lobanz, 
d'orgueill farsiz et de ramposnes, 
sanz charitez et sanz aumosnes, 
ou negligenz et pereceus, 
car l'an an treuve trop de ceus, 
tout soit il nez de tex paranz 
ou toute vertuz fu paranz, 
il n'est pas droiz, bien dire l'os, 
qu'il ait de ses paranz le los, 
ainz doit estre plus vils tenuz 
que s'il iert de chetis venuz. 

Et sachent tuit home antandable 
qu'il n'est mie chose samblable 
d'aquerre sans et gentillece 
et renomee par proece, 
et d'aquerre granz tenemanz, 
granz deniers, granz aournemanz, 
quant a fere an ses volantez ; 
car cil qui est antalantez 
de travaillier soi por aquerre 
deniers, aournemanz ou terre, 
bien ait naïs d'or amassez 
.c.m. mars, ou plus assez, 
tout peut lessier a ses amis ; 
mes cil qui son travaill a mis 
es autres choses desus dites 
tant qu'il les a par ses merites, 
amors nou peut a ce plessier 
qu'il leur an puist ja riens lessier. 
Peut il lessier sciance ? Non, 
ne gentillece ne renon. 
Mes il leur an peut bien aprandre, 
s'il i veulent example prandre. 
Autre chose cist n'an peut fere, 
ne cil n'an peuent riens plus trere. 

Si n'i refont il pas grant force, 
qu'il n'i donraient une escorce, 
mainz an i a, fors que d'avoir 
les possessions et l'avoir ; 
si dient qu'il sunt gentill home 
por ce que l'an les i renome 
et que leur bons paranz le furent, 
qui furent tel con estre durent, 
et qu'il ont et chiens et oiseaus 
por sambler gentis damoiseaus, 
et qu'il vont chaçant par rivieres, 
par bois, par chans et par bruieres, 
et qu'il se vont oiseus esbatre ; 
mes il sunt mauvés vilain natre, 
qui d'autrui noblece se vantent. 
Il ne dient pas voir, ainz mantent, 
et le non de gentillece amblent 
quant leur bons paranz ne resamblent ; 
car quant ges faz semblables nestre, 
s'il veulent donques gentis estre 
d'autre noblece que de cele 
que je leur doing, qui mout est bele, 
qui a non naturel franchise, 
que j'ai seur touz egaumant mise, 
avec reson, que Diex leur done, 
qui les fet, tant est sage et bone, 
semblables a Dieu et aus anges, 
se mort nes an feïst estranges, 
qui par sa mortel differance 
fet des homes la dessevrance, 
acquierent neuves gentilleces, 
s'il ont en eus tant de proeces ; 
car s'il par eus ne les acquierent, 
ja mes gentis par autrui n'ierent : 
je n'an met hors ne rois ne contes. 
D'autre part, il est plus granz hontes 
d'un filz de roi, s'il estoit nices 
et plains d'outrages et de vices, 
que s'il iert filz d'un charretier, 
d'un porchier ou d'un çavetier. 

Certes plus seroit honorable 
a Gaugain, le bien conbatable, 
qu'il fust d'un couart engendrez, 
qui sist au feu touz ancendrez, 
qu'il ne seroit s'il iert couarz, 
et fust ses peres Renouarz. 

Mes, san faille, ce n'est pas fable, 
la mort d'un prince est plus notable 
que n'est la mort d un païsant, 
quant l'an le treuve mort gisant, 
et plus loing an vont les paroles ; 
et por ce cuident les genz foles, 
quant il ont veü les cometes, 
qu'il saient por les princes fetes. 
Mes s'il n'iert ja mes rais ne princes 
par reaumes ne par provinces, 
et fussent tuit paraill en terre, 
fussent en pes, fussent en guerre, 
si feroient li cors celestre 
en leur tans les cometes nestre, 
quant es regarz se recevroient 
ou tex euvres fere devroient, 
por qu'il eüst an l'air matire 
qui leur peüst a ce soffire. 

Dagrons volanz et estanceles 
font il par l'air sambler esteles 
qui des ciex en cheant descendent, 
si con les foles genz entendent. 
Mes reson ne peut pas voair 
que riens puisse des ciex choair, 
car en eus n'a riens corrumpable ; 
tout est ferm et fort et estable, 
n'il ne reçoivent pas anpreintes, 
por qu'el saient de hors anpeintes, 
ne riens ne les porroit quasser, 
n'il n'i leroient riens passer, 
tant fust soutive ne perçable, 
s'el n'iert, espoir, esperitable. 
Leur rais san faille bien i passent, 
mes nes ampirent ne ne quassent. 

Les chauz estez, les froiz ivers 
font il par leur regarz divers ; 
et font les nais et font les grelles, 
une heure grosses, autre grelles, 
et noz autres impressions 
selonc leur opposicions 
et selonc ce qu'il s'antr'elloignent 
ou s'apressent ou se conjoingnent. 
Don maint home souvant s'emoient 
quant es ciex les eclipses voaient, 
et cuident estre maubailli 
des regarz qui leur sunt failli 
des planetes devant veües 
don si tost perdent les veües. 
Mes se les causes an seüssent, 
ja de riens ne s'an esmeüssent. 

Et par behourdeïz de vanz, 
les ondes de mer eslevanz, 
font les floz aus nues besier ; 
puis refont la mer apesier, 
qu'el n'est tex qu'el ose grondir 
ne ses floz fere rebondir, 
for celi que par estouvoir 
li fet la lune adés mouvoir 
et le fet aler et venir, 
n'est riens qui ce puist retenir. 
Et qui voudroit plus bas anquerre 
des miracles que font en terre 
li cors du ciel et les esteles, 
tant an i trouveroit de beles 
que ja mes n'avroit tout escrit 
qui tout voudroit metre an escrit. 
Ainsinc li ciel ver moi s'aquitent, 
qui par leur bontez tant profitent 
que bien me puis apercevoir 
qu'il font bien tretout leur devoir. 

Ne ne me plain des elemanz. 
Bien gardent mes conmandemanz, 
bien font antr'eus leur mixcions, 
tournanz en resolucions ; 
car quan que la lune a souz sai 
est corrumpable, bien le sai. 
Riens ne s'i peut si bien nourrir 
que tout ne conviegne pourrir ; 
tuit ont de leur complexion, 
par naturele antancion, 
regle qui ne faut ne ne mant : 
tout vet a son conmancemant. 
Ceste regle est si generaus 
qu'el ne peut defaillir ver aus. 

Si ne me plain mie des plantes, 
qui d'obeïr ne sunt pas lantes. 
Bien sunt a mes lais antantives, 
et font, tant conme ele sunt vives, 
leur racines et leur feulletes, 
trunz et rains et fruiz et floretes. 
Chascune chascun an aporte 
quan qu'el peut, tant qu'ele soit morte, 
com herbes, arbres et boissons. 
Ne des oiseaus ne des poissons, 
qui mout sunt bel a regarder : 
bien sevent mes regles garder, 
et sunt si tres bon escolier 
qu'il treent tuit a mon colier. 
Tuit faonnent a leur usages 
et font honeur a leur lignages ; 
ne les lessent pas dechoair, 
don c'est granz solaz a voair. 

Ne ne me plain des autres bestes, 
cui je faz anclines les testes 
et regardanz toutes ver terre. 
Ceus ne me murent onques guerre, 
toutes a ma cordele tirent 
et font si con leur pere firent. 
Li malles vet o sa femele, 
ci a couple avenant et bele ; 
tuit angendrent et vont ansamble 
toutes les foiz que bon leur samble ; 
ne ja nul marchié n'i feront 
quant ansamble s'acorderont, 
ainz plest a l'un por l'autre fere 
par courtaisie debonere, 
et tretuit a paié se tienent 
des biens qui de par moi leur vienent. 
Si font mes beles verminetes : 
fromiz, papillons et mouchetes, 
vers, qui de pourreture nessent, 
de mes conmanz garder ne cessent ; 
et mes sarpenz et mes couleuvres, 
tuit s'estudient en mes euvres. 

Mes seus hom, cui je fet avoie 
tretouz les biens que je savoie ; 
seus hom, cui je faz et devis 
haut ver le ciel porter le vis ; 
seus hom, que je fourme et faz nestre 
an la propre fourme son mestre ; 
seus hom, por cui peine et labeur 
- c'est la fins de tout mon labeur, 
n'il n'a pas, se je ne li done, 
quant a la corporel persone, 
ne de par cors ne de par mambre, 
qui li vaille une pome d'ambre, 
ne quant a l'ame vraiement, 
fors une chose seulement : 
il tient de moi, qui sui sa dame, 
.iii. forces, que de cors que d'ame, 
car bien puis dire, san mantir, 
jou faz estre, vivre et santir ; 
mout a li chetis d'avantages, 
s'il vossist estre preuz et sages ; 
de toute les vertuz habonde 
que Diex a mises en cest monde ; 
compainz est a toutes les choses 
qui sunt an tout le monde ancloses, 
et de leur bontez parçonierres : 
il a son estre avec les pierres, 
et vit avec les herbes drues, 
et sent avec les bestes mues ; 
oncor peut il trop plus an tant 
qu'il avec les anges antant. 
Que vos puis je plus recenser ? 
Il a quan que l'an peut penser, 
c'est uns petiz mondes noveaus - 
cist me fet pis que nus louveaus. 

San faille, de l'antandemant 
connois je bien que vraiemant 
celui ne li donai je mie. 
La ne s'estant pas ma baillie, 
ne fui pas sage ne poissant 
de fere riens si connoissant. 
Onques ne fis riens pardurable ; 
quan que je faz est corrumpable. 
Platon meïsmes le tesmoigne 
quant il pale de ma besoigne 
et des dex, qui de mort n'ont garde. 
Leur createur, ce dit, les garde 
et soutient pardurablemant 
par son vouloir tant seulemant ; 
et se cil vouloirs nes tenist, 
tretouz mourir les convenist. 
Mi fet, ce dit, sunt tuit soluble, 
tant ai poair povre et obnuble 
au regart de la grant poissance 
du Dieu qui voit en sa presance 
la trible temporalité 
souz un momant d'eternité. 

C'est li rois, c'est li ampereres 
qui dist au diex qu'il est leur peres, 
ce sevent cil qui Platon lisent, 
car les paroles tex i gisent, 
au mains an est ce la santance 
selonc le langage de France : 

“ Dex des dex don je sui fesierres, 
vostres peres, vostres crierres, 
et vos estes mes creatures 
et mes euvres et mes fetures, 
par nature estes corrumpable, 
par ma volanté pardurable, 
car ja riens n'iert fet par Nature, 
conbien qu'ele i mete grant cure, 
qui ne faille en quelque seson. 
Mes quan que par bone reson 
veust Diex conjoindre et atramper, 
forz et bons et sages san per, 
ja ne voudra ne n'a volu 
que ce soit ja mes dissolu ; 
ja n'i vaudra corrupcion. 
Don je faz tel conclusion : 
puis que vos conmançastes estre 
par la volanté vostre mestre 
don fet estes et angendré, 
par quoi je vos tiegn et tendré, 
n'iestes pas de mortalité 
ne de corrupcion quité 
du tout, que touz ne vos veïsse 
mourir, se je ne vos tenisse. 
Par nature mourir pourroiz, 
mes par mon vueill ja ne mourroiz, 
car mes vouloirs a seigneurie 
seur les lians de vostre vie, 
qui les composicions tienent 
don pardurabletez vos vienent. ” 
C'est la santance de la letre 
que Platon voust ou livre metre, 
qui mieuz de Dieu parler osa, 
plus le prisa, plus l'alosa 
c'onques ne fist nus terrians 
des philosophes ancians. 
Si n'an pot il pas assez dire, 
car il ne peüst pas soffire 
a bien parfetemant antandre 
ce c'onques riens ne pot comprandre, 
fors li ventres d'une pucele. 
Mes, san faille, il est voirs que cele 
a cui le ventres an tandi 
plus que Platon an antandi ; 
car el sot, des qu'el le portait, 
don au porter se confortait, 
qu'il ert l'espere merveillable 
qui ne peut estre terminable, 
qui par touz leus son centre lance 
ne leu n'a la circonferance, 
qu'il ert li merveilleus triangles 
don l'unité fet les .iii. angles, 
ne li .iii. tout antieremant 
ne font que l'un tant seulemant. 
C'est li cercles trianguliers, 
c'est li triangles circuliers, 
qui an la vierge s'ostela. 
N'an sot pas Platon jusque la, 
ne vit pas la trine unité 
en ceste simple trinité, 
ne la deïté souveraine 
affublee de pel humaine, 

c'est Diex, qui createur se nome. 
Cil fist l'antandemant de l'ome, 
et, an fesant, le li donna. 
Et cil si li guerredonna 
conme mauvés, au dire voir, 
qu'il cuida puis Dieu decevoir ; 
mes il meesmes se deçut, 
don mi Sires la mort reçut 
quant il, san moi, prist char humaine 
por le chetif oster de paine. 
San moi, car je ne sai conmant, 
fors qu'il peut tout par son conmant. 
Ainz fui trop formant esbahie 
quant il de la Vierge Marie 
fu por le chetif en char nez, 
et puis panduz touz ancharnez ; 
car par moi ne peut ce pas estre 
que riens puisse de vierge nestre. 
Si fu jadis par maint prophete 
ceste incarnacion retrete, 
et par juïs et par paians, 
que mieuz noz queurs an apaians 
et plus nous efforceins a croire 
que la prophecie soit voire ; 
car es Bucholiques Virgile 
lisons ceste voiz de Sebile, 
du Saint Esperit anseigniee : 
“ Ja nous est nouvele ligniee 
du haut ciel ça jus anvoiee 
por avoier gent desvoiee, 
don li siecle de fer faudront 
et cil d'or ou monde saudront. ” 
Albumasar neïs tesmoigne, 
conmant qu'il seüst la besoigne, 
que dedanz le virginal signe 
nestroit une pucele digne, 
qui sera, ce dit, virge et mere 
et qui alletera son pere, 
et ses mariz lez lui sera 
qui ja point ne la touchera. 
Ceste santance peut savoir 
qui veut Albumasar avoir, 
qu'el gist ou livre toute preste ; 
don chascun an font une feste 
genz crestienes en septambre, 
qui tel nativité remanbre. 

Mes tout quan que j'ai dit desus, 
ce set nostre sires Jhesus, 
ai je por home labouré. 
Por le chetif cest labour é, 
cist est la fins de toute m'euvre, 
cist seus contre mes regles euvre ; 
ne se tient de riens a paiez, 
li delleaus, li renaiez ; 
n'est riens qui li puisse soffire. 
Que vaut ? Que porroit l'an plus dire ? 
Les honeurs que je li ai fetes 
ne porroient estre retretes, 
et il me refet tant de hontes 
que ce n'est mesure ne contes. 

Biau douz prestres, biau chapelains, 
est il droiz donques que je l'ains 
ne que plus li port reverance, 
quant je le truis de tel provance ? 
Si m'aïst Dex li crucefis, 
mout me repant don home fis. 
Mes par la mort que cil soffri 
cui Judas le besier offri 
et que Longis feri de lance, 
je li conteré sa cheance 
devant Dieu, qui le me bailla 
quant a s'ymage le tailla, 
puis qu'il me fet tant de contrere. 
Fame sui, si ne me puis tere, 
ainz veill des ja tout reveler, 
car fame ne peut riens celer, 
n'onques ne fu mieuz ledangiez. 
Mar s'est de moi tant estrangiez, 
si vice i seront recité 
et dirai de tout verité. 

Orgueilleus est, murtriers et lierres, 
fel, couvoiteus, avers, trichierres, 
desesperez, gloz, mesdisanz, 
et haïneus et despisanz, 
mescreanz, anvieus, mantierres, 
parjurs, fausaires, fos, vantierres, 
et inconstanz et foloiables, 
ydolatres, desagraables, 
traïstres et faus ypocrites, 
et pareceus et sodomites : 
briefmant tant est chetis et nices 
qu'il est sers a tretouz les vices 
et tretouz an soi les herberge. 
Vez de quex fers li las s'enferge ! 
Vet il bien porchaçant sa mort 
quant a tex mauvestiez s'amort ? 
Et puis que toutes choses doivent 
retourner la don el reçoivent 
le conmancemant de leur estre, 
quant hon vendra devant son mestre, 
que tourjorz, tant con il peüst, 
servir et honorer deüst 
et soi de mauvestiez garder, 
conmant l'osera regarder ? 
Et cil qui juiges an sera, 
de quel oill le regardera, 
quant ver lui s'iert si mal prouvez 
qu'il iert en tex defauz trouvez, 
li las, qui le queur tant a lant 
qu'il n'a de bien fere talant ? 
Ainz font au pis, grant et meneur, 
qu'il peuent, sauve leur honeur, 
et l'ont ainsinc juré, ce samble, 
par un acort tretuit ansamble. 
Si n'i est ele pas souvant 
a chascun sauve par couvant, 
ainz an reçoivent maint grant peine, 
ou mort, ou grant honte mondeine. 
Mes li las, que peut il penser, 
s'il veust ses pechiez recenser, 
quant il vandra devant le juige 
qui toutes choses poise et juige, 
et tout a droit san fere tort, 
ne riens n'i ganchist ne n'estort ? 
Quel guerredon peut il atandre, 
for la hart a lui mener pandre 
au doulereus gibet d'anfer ? 
Ou sera pris et mis en fer, 
rivez an aneaus pardurables, 
devant le prince des deables ; 
ou sera bouliz es chaudieres, 
ou rostiz devant et darrieres 
ou sus charbons ou sus greïlles ; 
ou tournaiez a granz chevilles, 
conme Ixion, a tranchanz roes 
que maufé tournent a leur poes ; 
ou mourra de saif es paluz, 
et de fain, avec Tantaluz, 
qui tourjorz en l'eve se baigne, 
mes conbien que saif le destraigne, 
ja n'aprochera de sa bouche 
l'eve qui au manton li touche : 
quant plus la suit, et plus s'abesse, 
et fain si fort le recompresse 
qu'il n'an peut estre assouagiez, 
ainz meurt de fain touz anragiez, 
ne ne repeut la pome prandre 
qu'il voit tourjorz a son nes pandre ; 
car quant plus a son bec l'anchauce, 
et la pome plus se rehauce. 
Ou roulera la mole a terre 
de la roche, et puis l'ira querre 
et de rechief la roulera, 
ne ja mes ce ne cessera, 
si con tu fés, las Sisyfus, 
qui por ce fere mis i fus ; 
ou le tonnel san fonz ira 
anplir, ne ja ne l'amplira, 
si con font les Belidienes 
por leur folies ancienes. 
Si resavez, biau Genyus, 
conmant le gisyer Tycius 
s'efforcent boustoer de mangier, 
ne riens nes an peut estrangier. 
Mout ra leanz d'autres granz peines 
et felonesses et vileines, 
ou sera mis, espoir, li hon 
por soffrir tribulacion 
a grant douleur, a grant hachiee, 
tant que g'en seré bien vanchiee. 
Par foi, li juiges devant diz, 
qui tout juige en fez et en diz, 
s'il fust tant seulement piteus, 
bons fust, espoir, et deliteus 
li presteïz aus usuriers : 
mes il est tourjorz droituriers, 
par quoi trop fet a redouter. 
Mau se fet en pechié bouter. 

San faille, de touz les pechiez 
don li chetis est antechiez, 
a Dieu les les, bien s'an chevisse. 
Quant li plera, si l'an punisse. 
Mes por ceus dom Amors se plaint, 
car g'en ai bien oï le plaint, 
je meïsmes, tant con je puis, 
m'an plaing et m'an doi plaindre, puis 
qu'il me renient le treü 
que tretuit home m'ont deü 
et tourjorz doivent et devront 
tant con mes oustilz recevront. 
Genyus, li bien anpalez, 
en l'ost au dieu d'Amours alez, 
qui mout de moi servir se peine 
et tant m'aime, g'en sui certaine, 
que par son franc queur debonere 
plus se veust ver mes euvres trere 
que ne fet fers vers aïmant. 
Dites li que saluz li mant, 
et a dame Venus, m'amie, 
puis a toute la baronie, 
fors seulemant a Faus Semblant, 
por qu'il s'aut ja mes assemblant 
avec les felons orguilleus, 
les ypocrites perilleus, 
des quex l'Escriture recete 
que ce sunt li pseudo prophete. 
Si rai je mout soupeçoneuse 
Attenance d'estre orguilleuse 
et d'estre a Faus Samblant samblable, 
tout samble ele humble et charitable. 

Faus Samblant, s'il plus est trouvez 
avec tex traïstres prouvez, 
ja ne soit en ma saluance, 
ne li ne s'amie Attenance. 
Trop font tel gent a redouter, 
bien les deüt Amours bouter 
hors de son ost, s'il li pleüst, 
se certeinement ne seüst 
qu'il li fussent si necessaire 
qu'il ne peüst sanz eus riens faire. 
Mes s'il sunt advocat por eus 
en la cause au fins amoureus, 
don leur mal saient alegié, 
cest barat leur pardone gié. 

Alez, amis, au dieu d'Amors 
porter mes plainz et mes clamors, 
non pas por ce qu'il droit m'an face, 
mes qu'il se confort et solace 
quant il orra ceste nouvele, 
qui mout li devra estre bele 
et a noz anemis greveine ; 
et lest ester, ne li soit peine, 
le soussi que mener l'an voi. 
Dites li que la vos anvoi 
por touz ceus esconmenier 
qui nous veulent contrarier, 

et por assoldre les vaillanz 
qui de bon queur sunt travaillanz 
au regles droitemant ansivre 
qui sunt escrites an mon livre, 
et formant a ce s'estudient 
que leur lignages monteplient 
et qui pensent de bien amer, 
car ges doi touz amis clamer, 
por leur ames metre en delices, 
mes qu'il se gardent bien des vices 
que j'ai ci devant racontez, 
qu'il effacent toutes bontez. 
Pardon qui bien soit soffisanz 
leur donez, non pas de .x. anz, 
nou priseroient un denier, 
mes a tourjorz pardon plenier 
de tretout quan que fet avront, 
quant bien confessier s'en savront. 

Et quant en l'ost serez venuz, 
ou vos serez mout chiers tenuz, 
puis que saluez les m'avroiz 
si con saluer les savroiz, 
publiez leur en audiance 
ce pardon et ceste santance, 
que je vueill que ci soit escrite. » 
Lors escrit cil, et cele dite, 
puis la seele et la li baille, 
et li prie que tost s'an aille, 
mes qu'ele soit ainceis assoste 
de ce qui son panser li oste. 

Si tost conme ot esté confesse 
dame Nature, la deesse, 
si con la loi veust et li us, 
li vaillanz prestres Genyus 
tantost l'assolt et si li done 
penitance avenant et bone 
selonc la grandeur dou forfet 
qu'il pansoit qu'ele eüst forfet. 
Anjoint li qu'ele demourast 
dedanz sa forge et labourast 
si conme ainz labourer souloit 
quant de neant ne se douloit, 
et son servise adés feïst 
tant qu'autre conseill i meïst 
li rois qui tout peut adrecier 
et tout fere et tout depecier. 
« Sire, dist ele, volantiers. 
- Et je m'an vois andemantiers, 
fet Genyus, plus que le cours 
por fere aus fins amanz secours, 
mes que desafublez me saie 
de ceste chasuble de saie, 
de ceste aube et de cest rochet. » 
Lors va tout pandre a un crochet, 
et vest sa robe seculiere, 
qui mains anconbreuse li ere, 
si con s'il alast queroler, 
et prant eles por tost voler. 

Lors remaint Nature en sa forge, 
prent ses marteaus et fiert et forge 
tretout ausinc conme devant ; 
et Genyus plus tost que vant 
ses eles bat et plus n'atant, 
en l'ost s'an est venuz a tant. 
Mes Faus Samblant n'i treuve pas, 
partiz s'an iert plus que le pas 
des lors que la vielle fu prise 
qui m'ouvri l'uis de la porprise 
et tant m'ot fet avant aler 
qu'a Bel Acueill me lut paler. 
Il n'i vost onques plus atandre, 
ainz s'an foui san congié prandre. 
Mes, san faille, c'est chose atainte, 
il treuve Attenance Contrainte, 
qui de tout son poair s'apreste 
de courre aprés a si grant heste, 
quant el voit le prestre venir, 
qu'anviz la peüst l'an tenir ; 
car o prestre ne se meïst, 
por quoi nus autres la veïst, 
qui li donast .iiii. besanz, 
se Faus Samblant ne fust presanz. 

Genyus, san plus de demeure, 
en icele meïsmes heure, 
si con il dut touz les salue, 
et l'acheson de sa venue, 
san riens metre en oubli, leur conte. 
Je ne vos quier ja fere conte 
de la grant joie qu'il li firent 
quant ces noveles antandirent, 
ainz vueill ma parole abregier 
por voz oreilles alegier, 
car maintes foiz cil qui preesche, 
quant briefmant ne se despeesche, 
an fet les auditeurs aler 
par trop prolixemant paler. 

Tantost li diex d'Amours affuble 
a Genius une chasuble ; 
anel li baille et croce et mitre 
plus clere que cristal ne vitre. 
N'i quierent autre paremant, 
tant ont grant antalentemant 
d'oïr cele sentance lire. 
Venus, qui ne cessoit de rire 
ne ne se poait tenir quaie, 
tant par estoit jolive et gaie, 
por plus anforcier la natheme 
quant il avra feni son theme, 
li met ou poign un ardant cierge, 
qui n'estoit pas de cire vierge. 

Genyus, san plus terme metre, 
s'est lors por lire mieuz la letre 
selonc les fez devant contez 
seur un grant eschaufaut montez, 
et li baron sidrent par terre, 
n'i vostrent autres sieges querre. 
Et cil sa chartre leur desploie 
et sa main antour soi tournoie 
et fet signe et dit qu'il se tesent ; 
et cil, qui ses paroles plesent, 
s'antreguignent et s'antreboutent. 
Atant s'apesent, si escoutent, 
et par tex paroles conmance 
la diffinitive santance. 

« De l'auctorité de Nature, 
qui de tout le monde a la cure 
conme vicaire et connestable 
a l'ampereeur pardurable 
qui siet en la tour souveraine 
de la noble cité mondaine, 
don il fist Nature ministre, 
qui touz les biens i amenistre 
par l'influance des esteles, 
car tout est ordené par eles 
selonc les droiz anperiaus 
don Nature est officiaus, 
qui toutes choses a fet nestre 
puis que cist mondes vint an estre, 
et leur dona terme ansemant 
de grandeur et d'acroissemant, 
n'onques ne fist riens por noiant 
souz le ciel qui va tournoiant 
entour la terre san demeure, 
si hauz desouz conme deseure, 
ne ne cesse ne nuit ne jour, 
mes tourjorz tourne san sejour, 
saient tuit esconmenié 
li delleal, li renié, 
et condampné san nul respit, 
qui les euvres ont en despit, 
soit de grant gent soit de menue, 
par cui Nature est soutenue. 
Et cil qui, de toute sa force, 
de Nature garder s'efforce 
et qui de bien amer se peine 
sanz nule pansee vileine, 
mes qui leaument i travaille, 
floriz en paradis s'an aille. 
Mes qu'il se face bien confés, 
g'en praign seur moi tretout son fes 
de tel poair con jou puis prandre, 
ja pardon n'anportera mandre. 

Mar leur ait Nature doné, 
au faus don j'ai ci sarmoné, 
greffes, tables, marteaus, anclumes, 
selonc ses lais et ses coustumes, 
et sos a pointes bien aguës 
a l'usage de ses charrues, 
et jaschieres, non pas perreuses, 
mes planteïves et herbeuses, 
qui d'arer et de trefoïr 
ont mestier, qui an veust joïr, 
quant il n'an veulent labourer 
por lui servir et honourer, 
ainz veulent Nature destruire 
quant ses anclumes veulent fuire, 
et ses tables et ses jaschieres, 
qu'el fist precieuses et chieres 
por les choses continuer, 
que Mort ne les peüst tuer. 

Bien deüssent avoir grant honte 
cil delleal don je vos conte, 
quant il ne daignent la main metre 
en tables por escrivre letre 
ne por fere anprainte qui pere. 
Mout sunt d'antancion amere, 
qu'el devandront toutes moussues, 
s'el sunt en oiseuse tenues. 
Quant san cop de martel ferir 
lessent les anclumes perir, 
or s'i peut la roueille anbatre, 
sanz oïr marteler ne batre. 
Les jaschieres, qui n'i refiche 
le soc, redemourront an friche. 
Vis les puisse l'an anfoïr, 
quant les oustiz osent foïr 
que Diex de sa main antailla 
quant a ma dame les bailla, 
qui por ce les li vost baillier 
qu'el seüt autex antaillier 
por doner estres pardurables 
au creatures corumpables. 

Mout euvrent mal, et bien le samble, 
car se tretuit li home ansamble 
.lx. anz foïr les vouloient, 
ja mes home n'angendreroient. 
Et se ce plest a Dieu, san faille 
don veust il que li mondes faille, 
ou les terres demourront nues 
a peuplaier aus bestes mues, 
s'il nouveaus homes ne fesoit, 
se refere les li plesoit, 
ou ceus feïst resouciter 
por la terre arriers habiter ; 
et se cil vierges se tenoient 
.lx. anz, de rechief faudroient, 
si que, se ce li devoit plere, 
tourjorz les avroit a refere. 

Et s'il iert qui dire vossist 
que Dex le vouloir an tossist 
a l'un par grace, a l'autre non, 
por ce qu'il a si bon renon 
n'onques ne cessa de bien fere, 
don li redevroit il bien plere 
que chascuns autretel feïst 
si qu'autel grace an lui meïst ; 
si ravré ma conclusion 
que tout aille a perdicion. 
Je ne sai pas a ce respondre, 
se foi n'i veust creance espondre ; 
car Dex an leur conmancemant 
les aime touz ouniemant 
et donne resonables ames 
ausinc aus homes conme aus fames ; 
si croi qu'il voudroit de chascune, 
non pas tant seulemant de l'une, 
que le meilleur chemin tenist 
par quoi plus tost a lui venist. 
S'il veust donques que vierges vive 
aucuns por ce que mieuz le sive, 
des autres por quoi nou vourra ? 
Quele reson l'an destourra ? 
Don samble il qu'il ne li chausist 
se generacion fausist. 
Qui voudra respondre respoigne, 
je ne sai plus de la besoigne. 
Viegnent devin qui an devinent, 
qui de ce deviner ne finent. 

Mes cil qui des greffes n'escrivent, 
par cui li mortel tourjorz vivent, 
es beles tables precieuses 
que Nature por estre oiseuses 
ne leur avoit pas aprestees, 
ainz leur avoit por ce prestees 
que tuit i fussent escrivain, 
con tuit et toutes an vivain, 
cil qui les .ii. marteaus reçoivent 
et n'an forgent si con il doivent 
droitemant seur la droite anclume, 
cil que si leur pechiez anfume 
par leur orgueill qui les desraie 
qu'il despisent la droite raie 
du champ bel et planteüreus, 
et vont conme maleüreus 
arer en la terre deserte 
ou leur semance vet a perte, 
ne ja n'i tandront droite rue, 
ainz vont bestournant la charrue 
et conferment leur regles males 
par excepcions anormales, 
quant Orpheüs veulent ansivre, 
qui ne sot arer ne escrivre 
ne forgier en la droite forge 
(panduz soit il par mi la gorge ! 
quant tex regles leur controva, 
ver Nature mau se prova), 
cil qui tel metresse despisent 
quant a rebours ses regles lisent, 
et qui, por le droit san antandre, 
par le bon chief nes veulent prandre, 
ainz pervertissent l'escriture 
quant il vienent a la lecture : 
o tout l'esconmeniemant 
qui touz les mete a dampnemant, 
puis que la se veulent aherdre, 
ainz qu'il muirent, puissent il perdre 
et l'aumosniere et les estalles 
don il ont signe d'estre malles ! 
Perte leur viegne des pandanz 
a quoi l'aumosniere est pandanz ! 
Les marteaus dedanz estachiez 
puissent il avoir arrachiez ! 
Li greffe leur saient tolu, 
quant escrivre n'an ont volu 
dedanz les precieuses tables 
qui leur estoient convenables ! 
Et de charrues et de sos 
s'il n'an arent a droit, les os 
puissent il avoir depeciez 
sanz estre ja mes redreciez ! 
Tuit cil qui ceus voudront ansivre 
a grant honte puissent il vivre ! 
Li leur pechiez orz et horribles 
leur soit doulereus et penibles, 
qui par touz leus fuster les face, 
si que l'an les voie en la face ! 

Pour Deu, seigneurs, vos qui vivez, 
gardez que tex genz n ansivez ! 
Saiez es euvres naturex 
plus vistes que nus escurex 
et plus legiers et plus movanz 
que ne peut estre oiseaus ou vanz ! 
Ne perdez pas cest bon pardon : 
tretouz voz pechiez vos pardon, 
por tant que bien i travailliez. 
Remuez vos, tripez, sailliez, 
ne vos lessiez pas refredir 
par trop voz mambres antedir ! 
Metez touz voz ostiz en euvre : 
assez s'eschaufe qui bien euvre. 

Arez, por Dieu, baron, arez, 
et voz lignages reparez. 
Se ne pansez formant d'arer, 
n'est riens qui les puist reparer. 
Secourciez vos bien par devant, 
ausinc con por cueillir le vant, 
ou, s'il vos plest, tuit nu saiez, 
mes trop froit ne trop chaut n'aiez. 
Levez au .ii. mains toutes nues 
les manchereaus de voz charrues, 
formant au braz les soutenez, 
et du soc bouter vos penez 
raidemant en la droite voie, 
por mieuz affonder en la roie ; 
et les chevaus devant alanz, 
por Dieu, ne les lessiez ja lanz, 
aspremant les esperonez 
et les plus granz cos leur donez 
que vos onques doner porroiz, 
quant plus parfont arer vorroiz ; 
et les beus aus testes cornues 
acouplez au jous des charrues, 
resveilliez les aus aguillons. 
A noz biens fez vos acuillons. 
Se bien les piquez et souvant, 
mieuz an areroiz par couvant. 

Et quant avrez aré assez 
tant que d'arer seroiz lassez, 
que la besoigne a ce vandra 
que reposer vos convandra, 
car chose san reposemant 
ne peut pas durer longuemant, 
ne ne porroiz reconmancier 
tantost por l'euvre ravancier, 
du voloir ne saiez pas las. 
Cadmus, au dit dame Pallas, 
de terre ara plus d'un arpent 
et sema les denz d'un sarpent, 
don chevalier armé saillirent 
qui tant antr'eus se combatirent 
que tuit en la place moururent 
for .v., qui si compaignon furent 
et li voldrent secours doner 
quant il dut les murs maçoner 
de Thebes, don il fu fondierres. 
Cist assistrent o lui les pierres 
et li peuplerent sa cité, 
qui est de grant antiquité. 
Mout fist Cadmus bone semance 
qui som peuple ainsinc li avance. 
Se vos ausinc bien conmanciez, 
voz lignages mout avanciez. 

Si ravez vos .ii. avantages 
mout granz a sauver voz lignages : 
se le tierz estre ne volez, 
mout avez les sans affolez. 
Si n'avez c'un seul nuisemant : 
deffandez vos proeusemant. 
D'une part iestes assailli : 
.iii. champion sunt mout failli 
et bien ont deservi a batre 
s'il ne peuent le quart abatre. 

Trois sereurs sunt, se nou savez, 
don les .ii. a secours avez. 
La tierce seulemant vos grieve, 
qui toutes les vies abrieve. 
Sachez que mout vos reconforte 
Cloto, qui la quenoille porte, 
et Lachesis, qui les fils tire ; 
mes Atropos ront et descire 
quan que ces .ii. peuent filer. 
Atropos vos bee a guiler : 
ceste, qui parfont ne fourra, 
touz voz lignages anfourra, 
et vet espiant vos meïsmes. 
Onc pire beste ne veïsmes, 
n'avez nul anemi greigneur. 
Seigneur, merci ! merci, seigneur ! 
Souviegne vos de voz bons peres 
et de voz ancienes meres ! 
Selonc leur fez les voz ligniez, 
gardez que vos ne forligniez. 
Qu'ont il fet ? Prenez vos i garde. 
S'il est qui leur proece esgarde, 
il se sunt si bien deffandu 
qu'il vos ont cest estre randu ; 
se ne fust leur chevalerie, 
vos ne fussiez pas ore en vie ; 
mout orent de vos grant pitié 
par amors et par amitié. 
Pansez des autres qui vandront, 
qui voz ligniees maintandront. 

Ne vos lessiez pas desconfire, 
greffes avez, pansez d'escrire. 
N'aiez pas les braz anmouflez : 
martelez, forgiez et souflez ; 
aidiez Cloto et Lachesis, 
si que, se des fils cope .vi. 
Atropos, qui tant est vilaine, 
qu'il an resaille une dozaine. 
Pansez de vos monteplier, 
si porroiz ainsinc conchier 
la felonesse, la ruvesche 
Atropos, qui tout anpeesche. 

Ceste lasse, ceste chetive, 
qui contre les vies estrive 
et des morz a le queur si baut, 
norrist Cerberus le ribaut, 
qui tant desierre leur morie 
qu'il an frist touz de lecherie, 
et de fain anragiez mourust 
se la garce nou secourust ; 
car, s'el ne fust, il ne peüst 
ja mes trouver qui le peüst. 
Ceste de lui pestre ne cesse ; 
et por ce que soëf le pesse, 
cist mastins li pant aus mammeles, 
qu'ele a tribles, non pas gemeles ; 
ses .iii. groins en son sain li muce, 
et les groignoie et tire et suce, 
n'onc ne fu ne ja n'iert sevrez ; 
si ne quiert il estre abevrez 
d'autre let ne ne li demande 
estre peüz d'autre viande 
fors seulemant de cors et d'ames ; 
et el li giete homes et fames 
a monceaus en sa triple gueule. 
Ceste la li pest toute seule 
et tourjorz amplir la li cuide, 
mes el la treuve tourjorz vuide, 
conbien que de l'amplir se peine. 
De son relief sunt en grant peine 
les .iii. ribaudes felonesses, 
des felonies vancherresses, 
Alletho et Thesiphoné 
(car de chascune le non é), 
la tierce ra non Megera, 
qui touz, s'el peut, vos mengera. 

Ces .iii. en anfer vos atandent ; 
ceus lient, batent, fustent, pandent, 
hurtent, hercent, escorchent, foulent, 
naient, ardent, greïllent, boulent 
devant les .iii. prevoz leanz, 
en plein consistoire seanz, 
ceus qui firent les felonies 
quant il orent es cors les vies. 
Cist par leur tribulacions 
estortent les confessions 
de touz les maus qu'il onques firent 
des icele heure qu'il nasquirent. 
Devant eus touz li peuples tranble, 
si sui je trop couarz, ce samble, 
se ces prevoz nomer ci n'os : 
c'est Radamantus et Minos, 
et li tierz Eachus, leur freres. 
Jupiter a ces .iii. fu peres, 
cist .iii., si con l'an les renome, 
furent au siecle si prodome 
et joustice si bien maintindrent 
que juige d'anfer an devindrent. 
Tel guerredon leur an randi 
Pluto, qui tant les atandi 
que les ames des cors partirent, 
ou cel office deservirent. 

Pour Dieu, seigneur, que la n'ailliez, 
contre les vices batailliez 
que Nature, nostre mestresse, 
me vint hui conter a ma messe. 
Touz les me dist, onc puis ne sis ; 
vos an trouveroiz .xxvi. 
plus nuisanz que vos ne cuidiez. 
Et se vos iestes bien vuidiez 
de l'ordure de touz ces vices, 
vos n'antreroiz ja mes es lices 
des .iii. garces devant nomees, 
qui tant ont males renomees, 
ne ne craimbreiz les juigemanz 
des prevoz plains de dampnemanz. 
Ces vices conter vos voudroie, 
mes d'outrage m'entremetroie. 
Assez briefmant les vos expose 
li jolis Romanz de la Rose : 
s'il vos plest, la les regardez 
por ce que mieuz d'aus vos gardez. 

Pansez de mener bone vie, 
aut chascuns anbracier s'amie, 
et son ami chascune anbrace 
et bese et festoie et solace. 
Se leaumant vos antr'amez, 
ja n'an devroiz estre blamez. 
Et quant assez avrez joué 
si con je vos ai ci loué, 
pansez de vos bien confessier, 
por bien fere et por mal lessier, 
et reclamez le dieu celestre 
que Nature reclaime a mestre. 
Cil en la fin vos secourra, 
quant Atropos vos anfourra ; 
cil est saluz de cors et d'ame, 
c'est li biaus mirouers ma dame ; 
ja ma dame riens ne seüst 
se ce biau mirouer n'eüst ; 
cil la governe, cil la regle, 
ma dame n'a point d'autre regle ; 
quan qu'ele set il li aprist, 
quant a chamberiere la prist. 

Or veill, seigneur, que cest sarmon, 
mot a mot si con jou sarmon, 
et ma dame ainsinc le vos mande, 
que chascuns si bien i antande 
(car l'an n'a pas torjorz son livre, 
si rest uns granz enuiz d'escrivre) 
que tout par queur le retiegnez 
si qu'an quel que leu qu'ous viegnez, 
par bours, par chateaus, par citez 
et par viles, le recitez, 
et par iver et par esté, 
a ceus qui ci n'ont pas esté. 
Bon fet retenir la parole 
quant ele vient de bone escole, 
et meilleur la fet raconter. 
Mout an peut l'an en pris monter. 
Ma parole est mout vertueuse, 
ele est .c. tanz plus precieuse 
que safir, rubiz ne balai. 
Biau seigneur, ma dame en sa lai 
a mestier de preescheeurs 
por chastier les pecheeurs 
qui de ses regles se desvoient, 
que tenir et garder devoient. 

Et se vos ainsinc preeschiez, 
ja ne seroiz anpeeschiez, 
selonc mon dit et mon acort, 
mes que li fez au dit s'acort, 
d'antrer ou parc du champ joli, 
ou les berbiz conduit o li, 
saillant devant par les herbiz, 
li filz de la Vierge, berbiz 
o toute sa blanche toison, 
amprés cui, non pas a foison, 
mes o compeignie escherie, 
par l'estroite sante serie 
qui toute est florie et herbue, 
tant est po marchiee et batue, 
s'an vont les berbietes blanches, 
bestes deboneres et franches, 
qui l'erbete broutent et pessent, 
et les floretes qui la nessent. 
Mes sachez qu'eus ont la pasture 
de si merveilleuse nature 
que les delitables floretes 
qui la nessent fresches et netes, 
toutes en leur printans puceles, 
tant sunt jennes, tant sunt nouveles, 
conme esteles reflamboianz 
par les herbetes verdoianz 
au matinet a la rousee, 
tant ont toute jor ajournee 
de leur propres biautez naïves 
fines couleurs, fresches et vives, 
n'i sunt pas au soir anveillies, 
ainz i peuent estre cueillies 
itex le sair conme le main, 
qui veust au cueillir metre main ; 
n'el ne sunt pas, sachez de certes, 
ne trop closes ne trop ouvertes, 
ainz flamboient par les herbages 
ou meilleur point de leur aages, 
car li soleuz leanz luisanz, 
qui ne leur est mie nuisanz 
ne ne degaste les rousees 
don el sunt toutes arousees, 
les tient adés an biautez fines, 
tant leur adoucist les racines. 
Si vos di que les berbietes 
ne des herbes ne des floretes 
ja mes tant brouter ne porront, 
car tourjorz brouter les vorront, 
que tourjorz nes voient renestre, 
tant les sachent brouter ne pestre. 
Plus vos di, nou tenez a fables, 
qu'el ne sunt mie corrumpables, 
conbien que les berbiz les broustent, 
cui les pastures riens ne coustent, 
car leur piaus n'an sunt pas vandues 
au darrenier, ne despandues 
leur toisons por fere dras langes 
ne couvertoirs a genz estranges ; 
ja ne seront d'aus estrangiees, 
ne les chars en la fin mangiees 
ne corrumpues ne maumises 
ne de maladie seurprises. 
Mes, san faille, que que je die, 
du bon pasteur ne dout je mie, 
qui devant sai pestre les maine, 
qu'il ne soit vestuz de leur laine, 
si nes despoille il ne ne plume 
qui leur coust le pris d'une plume, 
mes il li plest et bon li samble 
que sa robe la leur resamble. 

Plus dirai, mes ne vos enuit, 
c'onques n'i virent nestre nuit ; 
si n'ont il c'un jour seulement, 
mes il n'a point d'avesprement, 
ne matins n'i peut conmancier, 
tant se sache l'aube avancier, 
car li sairs au matin s'assamble 
et li matins le sair resamble. 
Autel vos di de chascune eure ; 
tourjorz en un momant demeure 
cil jourz qui ne peust anuitier, 
tant sache a lui la nuit luitier ; 
n'il n'a pas tamporel mesure, 
cil jorz tant biaus qui torjorz dure 
et de clarté presante rit ; 
il n'a futur ne preterit, 
car se bien la verité sant, 
tuit li troi tens i sunt presant, 
li quex presanz le jour compasse ; 
mes ce n'est pas presanz qui passe 
en partie por defenir 
ne don soit partie a venir, 
c'onc preteriz presanz n'i fu ; 
et si vos redi que li futurs
n'i ravra ja mes presance, 
tant est d'estable permanance, 
car li soleuz replandissanz, 
qui tourjorz leur est parissanz, 
fet le jour en un point estable, 
tel c'onc an printans pardurable 
si bel ne vit ne si pur nus, 
neïs quant regnoit Saturnus, 
qui tenoit les dorez aages, 
cui Jupiter fist tant d'outrages, 
ses filz, et tant le tourmenta 
que les coillons li souplanta. 

Mes certes, qui le voir an conte, 
mout fet a prodome grant honte 
et grant domage qui l'escoille ; 
car qui des coillons le despoille, 
ja soit ce neïs que je tese 
sa grant honte et sa grant mesese, 
au mains, de ce ne dout je mie, 
li tost il l'amour de s'amie, 
ja si bien n'iert a lui lïez ; 
ou s'il est, espoir, marïez, 
puis que si mal va ses afferes, 
pert il, ja tant n'iert deboneres, 
l'amour de sa leal moillier. 
Granz pechiez est d'ome escoillier. 
Anseurquetout cil qui l'escoille 
ne li tost pas, san plus, la coille 
ne s'amie que tant a chiere, 
don ja mes n'avra bele chiere, 
ne sa moillier, car c'est du mains, 
mes hardemant et meurs humains 
qui doivent estre en vaillanz homes ; 
car escoillié, certain an somes, 
sunt couart, pervers et chenins, 
por ce qu'il ont meurs femenins. 
Nus escoilliez certainemant 
n'a point en sai de hardemant, 
se n'est, espoir, en aucun vice, 
por fere aucune grant malice, 
car a fere granz deablies 
sunt toutes fames trop hardies : 
escoilliez en ce les resamblent, 
por ce que leur meurs s'entresemblent. 
Anseurquetout li escoillierres, 
tout ne soit il murtriers ne lierres 
ne n'ait fet nul mortel pechié, 
au mains a il de tant pechié 
qu'il a fet grant tort a Nature 
de lui tolir s'angendreüre. 
Nus escuser ne l'an savroit, 
ja si bien pansé n'i avroit, 
au meins gié ; car, se g'i pensoie 
et la verité recensoie, 
ainz porroie ma langue user 
que l'escoilleür escuser 
de tel pechié, de tel forfet, 
tant a ver Nature forfet. 

Mes quelconques pechiez ce soit, 
Jupiter force n'i fesoit, 
mes que, san plus, a ce venist 
que le reigne en sa main tenist ; 
et quant il fu rais devenuz 
et sires du monde tenuz, 
si bailla ses conmandemanz, 
ses lais, ses establissemanz, 
et fist tantost tout a delivre, 
por les genz enseignier a vivre, 
son ban crier en audiance, 
don je vos dirai la santance : 

“ Jupiter, qui le monde regle, 
conmande et establist por regle 
que chascuns pense d'estre aese ; 
et s'il set chose qui li plese, 
qu'il la face, s'il la peust fere, 
por soulaz a son queur atrere. ” 
Onc autremant ne sarmona, 
conmunaument habandona 
que chascuns androit soi feïst 
quan que delitable veïst, 
car deliz, si conme il disoit, 
c'est la meilleur chose qui soit 
et li souverains biens en vie 
don chascuns doit avoir anvie. 
Et por ce que tuit l'ansivissent 
et qu'il a ses euvres preïssent 
example de vivre, fesoit 
a son cors quan qu'il li plesoit 
dan Jupiter li ranvoisiez, 
par cui deliz iert tant proisiez. 

Et, si con dit an Georgiques 
cil qui nous escrit Bucoliques, 
- car es livres greizeis trouva 
conment Jupiter se prouva - 
avant que Jupiter venist, 
n'iert nus qui charrue tenist ; 
nus n'avoit onques champ aré 
ne cerfoui ne reparé, 
n'onques n'avoit assise bone 
la simple gent pesible et bone ; 
conmunaumant antr'eus queroient 
les biens qui de leur gré venoient. 
Cist conmenda partir la terre, 
don nus sa part ne savoit querre, 
et la devisa par arpanz ; 
cist mist le venin es sarpanz ; 
cist aprist les lous a ravir, 
tant fist malice an haut gravir ; 
cist les chesnes mielleus trancha, 
les ruissiaus vineus estancha ; 
cist fist le feu par tout estaindre, 
tant semilla por genz destraindre, 
et le leur fist querir es pierres, 
tant fu soutils et baretierres ; 
cist fist diverses arz nouveles ; 
cist mist nons et nombre aus esteles ; 
cist laz et raiz et gluz fist tandre 
por les sauvages bestes prandre, 
et leur huia les chiens prumiers, 
don nus n'iert avant coustumiers. 

Cist donta les oiseaus de praie 
par malice, qui genz aspraie. 
Assauz mist en leu de batailles 
antre esperviers, perdriz et cailles, 
et fist tournaiemenz es nues 
d'ostoers, de faucons et de grues ; 
et les fist au loerre venir ; 
et por leur grace retenir, 
qu'il retournassent a sa main, 
les put il a sair et a main. 
Ainsint tant fist li damoiseaus 
est hon sers au felons oiseaus, 
et s'est an leur servage mis 
por ce qu'il ierent anemis, 
conme ravisseeurs horribles, 
aus autres oiseillons pesibles 
qu'il ne peut par l'air aconsivre, 
ne san leur chars ne vouloit vivre, 
ainz an vouloit estre mangierres, 
tant iert delicieus lechierres, 
tant ot les volatilles chieres. 
Cist mist les fuirez es tesnieres 
et fist les connins assaillir 
por eus fere es raiseaus saillir ; 
cist fist, tant par ot le cors chier, 
escharder, rostir, escorchier 
les poissons des mers et des fleuves, 
et fist ses sausses toutes neuves 
d'espices de diverses guises, 
ou il a maintes herbes mises. 
Ainsinc sunt arz avant venues, 
car toutes choses sunt vaincues 
par travaill, par povreté dure, 
par quoi les genz sunt en grant cure ; 
car li mal les angins esmeuvent 
par les angoisses qu'il i trevent. 
Ausinc le dit Ovides, qui 
ot assez, tant con il vesqui, 
de bien, de mal, d'anneur, de honte, 
si conme il meïsmes raconte. 
Briefment Jupiter n'antandi, 
quant a terre tenir tandi, 
for muer l'estat de l'ampire 
de bien an mal, de mal an pire. 
Mout ot an lui mol jousticier. 
Cil fist printans apeticier 
et mist l'an en .iiii. parties 
si conme el sunt ores parties, 
estez, printans, autompne, ivers, 
ce sunt li .iiii. tans divers 
que tout printans tenir souloit ; 
mes Jupiter plus nou vouloit, 
qui, quant au regne s'adreça, 
les aages d'or depeça 
et fist les aages d'argent, 
qui puis furent d'arain, car gent 
ne finerent puis d'ampirer, 
tant se voldrent mal atirer. 
Or sunt d'arain en fer changié, 
tant ont leur estat estrangié, 
don mout sunt lié li dieu des sales 
tourjorz tenebreuses et sales, 
qui seur les homes ont anvie 
tant conme il les voient an vie. 
Cist ront en leur tait estachiees, 
don ja mes n'ierent relachiees, 
les naires berbiz doulereuses, 
lasses, chetives, mourineuses, 
qui ne voudrent aler la sante 
que li blans aignelez presante, 
par quoi toutes fussent franchies, 
et leur naires taisons blanchies, 
quant le grant chemin anple tindrent 
par quoi la herberger se vindrent, 
o compaignie si planiere 
qu'el tenoit toute la charriere. 

Mes ja beste qui leanz aille 
n'i portera toison qui vaille 
ne don l'an puist neïs drap fere, 
se n'est aucune horrible here, 
qui plus est aguë et poignanz, 
quant ele est aus costez joignanz, 
que ne seroit uns peliçons 
de peaus de veluz heriçons. 
Mes qui voudroit charpir la laine, 
tant est mole et soëve et plaine, 
por qu'il an eüst tel foison, 
et fere dras de la toison 
qui seroit prise es blanches bestes, 
bien s'an vestiroient a fetes 
anpereeurs ou rais, voire anges, 
s'il se vestoient de dras langes. 
Por quoi, bien le poez savoir, 
qui tex robes porroit avoir, 
mout seroit vestuz noblement ; 
et por ice meesmement 
les devroit il tenir plus chieres 
que de tex bestes n'i a guieres. 

Ne li pasteurs, qui n'est pas nices, 
qui le bestaill garde et les lices, 
en ce biau parc, c'est chose vaire, 
ne leroit antrer beste naire 
por riens qu'en li seüst prier, 
tant li plest les blanches trier, 
qui bien connoissent leur bergier. 
Por ce vont o li herbergier, 
et bien sunt par lui conneües, 
par quoi mieuz en sunt receües. 

Si vos di que li plus piteus, 
li plus biaus, li plus deliteus 
de toutes les bestes vaillanz, 
c'est li blans agnelez saillanz, 
qui les berbiz au parc ameine 
par son travaill et par sa peine ; 
car bien set, se nule an desvoie, 
que li lous seulement la voie, 
qui nule autre chose ne trace 
ne mes qu'ele isse de la trace 
a l'aignell qui mener les panse, 
qu'il l'amportera san deffanse 
et la mengera toute vive ; 
ne l'an peut garder riens qui vive. 

Seigneur, cist aigneaus vos atant. 
Mes de lui nous terons atant, 
fors que nous prion Dieu le pere 
qu'il, par la requeste sa mere, 
li doint si les berbiz conduire 
que li lous ne leur puisse nuire, 
et que par pechié ne failliez 
que jouer en ce parc n'ailliez, 
qui tant est biaus, tant delitables 
d'erbes, de fleurs tant bien flerables, 
de violetes et de roses 
et de tretoutes bones choses 
que, qui du biau jardin quarré 
clos au petit guichet barré, 
ou cil amanz vit la querole 
ou Deduiz o ses genz querole, 
a ce biau parc que je devise, 
tant par est biaus a grant devise, 
fere vorroit comparaison, 
il feroit trop grant mespraison 
s'il ne la fet tele ou semblable 
con il feroit de voir a fable. 
Car qui dedanz ce parc seroit, 
asseür jurer oseroit, 
ou meïst san plus l'ueill leanz, 
que li jardins seroit neanz 
au regart de ceste closture, 
qui n'est pas fete en quarreüre, 
ainz est si ronde et si soutille 
c'onques ne fu berill ne bille 
de forme si bien arondie. 
Que volez vos que je vos die ? 
Parlons des choses qu'il vit lores 
et par dedanz et par defores, 
et par briés moz nous an passon, 
por ce que trop ne nous lasson. 

Il vit .x. ledes ymagetes, 
hors du jardin, ce dit, portretes. 
Mes qui dehors ce parc querroit, 
touz figurez i trouverroit 
anfer et tretouz les deables, 
mout lez et mout espoentables, 
et touz defauz et touz outrages, 
qui font en anfer leur estages, 
et Cerberus qui tout anserre ; 
s'i trouveroit toute la terre 
o ses richeces ancienes, 
et toutes choses terrienes ; 
et verroit proprement la mer 
et touz poissons qui ont amer, 
et tretoutes choses marines, 
eves douces, troubles et fines, 
et les choses granz et menues 
es aigues douces contenues ; 
et l'air et touz ses oiseillons, 
et mouchetes et papeillons, 
et tout quan que par l'air resone ; 
et le feu qui touz avirone 
les meubles et les tenemanz 
de touz les autres elemanz ; 
si verroit toutes les esteles 
cleres et reluisanz et beles, 
saient erranz saient fichiees, 
en leur esperes estachiees. 
Qui la seroit, toutes ces choses 
verroit de ce biau parc forcloses 
ausint apertemant portretes 
con propremant aperent fetes. 

Or au jardin nous an ralons 
et des choses dedanz palons. 
Il vit, ce dit, seur l'erbe fresche, 
Deduit qui demenoit sa tresche 
et ses genz o lui querolanz 
seur les floretes bien olanz ; 
et vit, ce dit li damoiseaus, 
herbes, arbres, bestes, oiseaus, 
et ruisselez et fonteneles 
bruire et fremir par les graveles, 
et la fonteine souz le pin ; 
et se vante que puis Pepin 
ne fu tex pins, et la fonteine 
restoit de trop grant biauté pleine. 

Por Dieu, seigneur, prenez ci garde. 
Qui bien la verité regarde, 
les choses ici contenues, 
ce sunt trufles et fanfelues. 
Ci n'a chose qui soit estable ; 
quan qu'il i vit est corrumpable. 
Il vit queroles qui faillirent, 
et faudront tuit cil qui les firent ; 
ausinc feront toutes les choses 
qu'il vit par tout leanz ancloses ; 
car la norrice Cerberus, 
a cui ne peut riens ambler us 
humains que tout ne face user, 
quant el veust de sa force user 
(et sanz lasser tourjorz en use), 
Atropos, qui riens ne refuse, 
par darriers touz les espiot, 
for les dex, se nul an i ot ; 
car, san faille, choses divines 
ne sunt pas a la mort anclines. 

Mes or parlon des beles choses 
qui sunt en ce biau parc ancloses. 
Ge vos an di generaumant, 
car tere m'an veill erraumant ; 
et qui voudroit a droit aler, 
n'an sai je propremant paler, 
que nus queurs ne porroit penser 
ne bouche d'ome recenser 
les granz biautez, les granz values 
des choses leanz contenues, 
ne les biaus geus, ne les granz joies 
et pardurables et veroies 
que li queroleeur demainent 
qui dedanz la porprise mainent. 
Tretoutes choses delitables 
et veraies et pardurables 
ont cil qui leanz se deduisent ; 
et bien est droiz, car touz biens puisent 
a meïsmes une fonteine 
qui tant est precieuse et seine 
et bele et clere et nete et pure, 
qui toute arouse la closture, 
de cui ruissel les bestes boivent 
qui la veulent antrer et doivent, 
quant des naires sunt dessevrees, 
que, puis qu'eus an sunt abevrees, 
ja mes saif avoir ne porront, 
et vivront tant con el vorront 
sanz estre malades ne mortes. 
De bone heure antrerent es portes, 
de bone eure l'aignelet virent 
que par l'estroit santier suivirent 
en la garde au sage bergier 
qui les vost o lui herbergier ; 
ne ja mes nus hom ne morroit 
qui boivre une foiz an porroit. 
Ce n'est pas cele desouz l'arbre, 
qu'il vit en la pierre de marbre. 
L'an li devroit fere la moe 
quant il cele fonteine loe : 
c'est la fonteine perilleuse, 
tant amere et tant venimeuse 
qu'el tua le biau Narcisus 
quant il se miroit iqui sus. 
Il meïsmes n'a pas vergoigne 
du reconnoistre, ainz le tesmoigne, 
et sa cruiauté pas ne cele 
quant perilleus miraill l'apele 
et dit que, quant il s'i mira, 
maintes foiz puis an soupira, 
tant s'i trouva grief et pesant. 
Vez quel douceur en l'eve sant ! 
Dex, con bone fonteine et sade, 
ou li sain devienent malade ! 
Et con il s'i fet bon virer 
por soi dedanz l'eve mirer ! 

El sort, ce dit il, a granz ondes 
par deus doiz creuses et parfondes ; 
mes el n'a mie, bien le sai, 
ses doiz ne ses eves de sai ; 
n'est nule chose qu'ele tiegne 
qui tretout d'ailleurs ne li viegne. 

Puis si redit que c'est sanz fins 
qu'ele est plus clere qu'argenz fins. 
Vez de quex trufles il vos pleide ! 
Ainz est voirs si trouble et si leide 
que chascuns qui sa teste i boute 
por soi mirer, il n'i voit goute. 
Tuit s'i forsanent et s'angoissent 
por ce que point ne s'i connoissent. 

Au fonz, ce dit, a cristauz doubles, 
que li soleuz, qui n'est pas troubles, 
fet luire, quant ses rais i giete, 
si cler que cil qui les aguiete 
voit tourjorz la moitié des choses 
qui sunt en ce jardin ancloses, 
et peut le remanant voair 
s'il se vet d'autre part soair, 
tant sunt cler, tant sunt vertueus. 
Certes ainz sunt trouble et nueus. 
Por quoi ne font il demonstrance, 
quant li soleuz ses rais i lance, 
de toutes les choses ansamble ? 
Par foi, qu'il ne peuent, ce samble, 
par l'occurté qui les obnuble, 
qu'il sunt si trouble et si obnuble 
qu'il ne peuent par eus soufire 
a celui qui leanz se mire, 
quant leur clarté d'ailleurs acquierent. 
Se li rai du soleill n'i fierent 
si qu'il les puissent ancontrer, 
il n'ont poair de riens montrer. 
Mes cele que je vos devise, 
c'est fonteine bele a devise. 
Or levez un po les oreilles, 
si m'an orrez dire merveilles. 

Cele fonteine que j ai dite, 
qui tant est bele et tant profite 
por guerir, tant sunt savourees, 
toutes bestes anlangorees, 
rant tourjorz par .iii. doiz soutives 
eves douces, cleres et vives ; 
si sunt si pres a pres chascune 
que toutes s'assamblent a une 
si que, quant toutes les verroiz, 
et une et .iii. an trouverroiz, 
s'ous voulez au conter esbatre, 
ne ja n'an i trouveroiz .iiii., 
mes tourjorz .iii. et tourjorz une, 
c'est leur proprieté conmune. 

N'onc tel fonteine ne veïsmes, 
car ele sourt de soi meïsmes. 
Ce ne font pas autres fonteines, 
qui sourdent par estranges veines. 
Ceste tout par soi se conduit, 
n'a mestier d'estrange conduit, 
et se tient en soi toute vive 
plus ferme que roche naïve ; 
n'a mestier de pierre de marbre 
ne d'avoir couverture d'arbre, 
car d'une sourse vient si haute 
l'eve, qui ne peut fere faute, 
qu'arbres ne peut si haut ateindre 
que sa hautece ne soit greindre, 
for que, san faille, en un pendant, 
si conme el s'an vient descendant, 
la treuve une olivete basse 
souz cui toute l'eve s'an passe ; 
et quant l'olivete petite 
sent la fonteine que j'ai dite, 
qui li atrempe ses racines 
par ses eves douces et fines, 
si an prant tel nourrissement 
qu'ele an receit acroissement 
et de feille et de fruit s'ancharge, 
si devient si haute et si large 
c'onques li pins qu'il vos conta 
si haut de terre ne monta 
ne ses rains si bien n'estandi 
ne si bel ombre ne randi. 

Cele olive, tout en estant, 
ses rains seur la fonteine estant ; 
ainsint la fonteine s'anombre, 
et por le raisant du bel ombre 
les besteletes la se mucent, 
qui les douces rousees sucent 
que li douz raisanz fet espandre 
par les fleurs et par l'erbe tandre ; 
si pandent a l'olive escrites 
en un rolet letres petites, 
qui dient a ceus qui les lisent, 
qui souz l'olive en l'ombre gisent : 
“ Ci queurt la fonteine de vie 
par desouz l'olive fueillie 
qui porte le fruit de salu. ” 
Quex fu li pins qui l'a valu ? 
Si vos di qu'en ceste fonteine, 
(ce creront fole gent a peine 
et le tandront pluseur a fables) 
luist uns carboncles merveillables 
seur toutes merveilleuses pierres, 
tretouz roonz et a .iii. quierres, 
et siet an mi si hautement 
que l'an le voit apertement 
par tout le parc reflamboier ; 
ne ses rais ne peut desvoier 
ne vanz ne pluie ne nublece, 
tant est biaus et de grant noblece. 
Si sachiez que chascune quierre, 
tex est la vertu de la pierre, 
vaut autant con les autres deus, 
tex sunt antr'eus les forces d'eus, 
ne les .ii. ne valent que cele, 
conbien que chascune soit bele ; 
ne nus ne les peut deviser, 
tant i sache bien aviser, 
ne si joindre par avisees 
qu'il ne les truisse devisees. 
Mes nus soleuz ne l'anlumine, 
qu'il est d'une couleur si fine, 
si clers et si replandissanz 
que li soleuz esclarcissanz 
en l'autre eve les cristauz doubles 
lez lui seroit occurs et troubles. 
Briefmant, que vos aconteraie ? 
Autres soleuz leanz ne raie 
que cil carboncles flamboianz. 
C'est li soleuz qu'il ont loianz, 
qui plus de resplendeur habonde 
que nus soleuz qui soit ou monde. 
Cist la nuit en essil anvoie ; 
cist fet le jour que dit avoie, 
qui dure pardurablement, 
san fin et san conmencement, 
et se tient an un point de gré, 
san passer signe ne degré 
ne minut ne quelque partie 
par quoi puisse estre heure partie. 
Si ra si merveilleus poair 
que cil qui la le vont voair, 
si tost con cele part se virent 
et leur faces an l'eve mirent, 
tourjorz, de quelque part qu'il soient, 
toutes les choses du parc voient 
et les connoissent proprement, 
et eus meïsmes ansement ; 
et puis que la se sunt veü, 
ja mes ne seront deceü 
de nule chose que puisse estre, 
tant i devienent sage mestre. 

Autre merveille vos lirai, 
que de cestui soleill li rai 
ne troblent pas ne ne retardent 
les euz de ceus qui les regardent 
ne ne les font essabouir, 
mes ranforcier et resjouir 
et revigourer leur veüe 
par sa bele clarté veüe, 
pleine d'atrampee chaleur, 
qui par merveilleuse valeur 
tout le parc d'oudeur replenist 
par la grant douceur qui en ist. 
Et por ce que trop ne vos tiegne, 
d'un brief mot veill qu'il vos soviegne, 
que, qui la forme et la matire 
du parc verroit, bien porroit dire 
qu'onques en si biau paradis 
ne fu fourmez Adan jadis. 

Pour Dieu, seigneur, donc que vos samble 
du parc et du jardin ansamble ? 
Donez an resnables sentances 
et d'accidenz et de substances ; 
dites par vostre leauté 
li quex est de greigneur biauté, 
et regardez des .ii. fonteines 
la quele rant aigues plus seines, 
plus vertueuses et plus pures ; 
et des doiz juigiez les natures, 
les queles sunt plus vertueuses. 
Juigiez des pierres precieuses, 
et puis du pin, et de l'olive 
qui queuvre la fontaine vive. 
Je m'an tiegn a voz juigemanz, 
se vos, selonc les erremanz 
que leüz vos ai ça darriere, 
donez santance droituriere. 
Car bien vos di san flaterie, 
haut et bas ne m'i met je mie ; 
car se tort i voliez fere, 
dire faus ou verité tere, 
tantost, ja nou vos quier celer, 
ailleurs an voudroie apeler. 
Et por vos plus tost acorder, 
je vos veill briefmant recorder, 
selonc ce que vos ai conté, 
leur grant vertu, leur grant bonté : 
cele les vis de mort anivre, 
mes ceste fet les morz revivre. 

Seigneur, sachez certeinement, 
se vos vos menez sagement 
et fetes ce que vos devroiz, 
de ceste fonteine bevroiz. 
Et por tout mon anseignemant 
retenir plus legieremant 
(car leçon a briés moz leüe 
plus est de legier retenue), 
je vos reveill briefmant retrere 
tretout quan que vos devez fere. 
Pensez de Nature honorer, 
servez la par bien laborer ; 
et se de l'autrui riens avez, 
rendez le, se vos le savez ; 
et se vos randre ne pouez 
les biens despanduz ou jouez, 
aiez an bone volanté, 
quant des biens avrez a planté. 
D'occision nus ne s'aprouche, 
netes aiez et mains et bouche, 
saiez leal, saiez piteus : 
lors irez ou champ deliteus, 
par trace l'aignelet sivant, 
en pardurableté vivant, 
boivre de la bele fonteine, 
qui tant est douce et clere et seine 
que ja mes mort ne recevroiz 
si tost con de l'eve bevroiz, 
ainz irez par joliveté 
chantant en pardurableté 
motez, conduiz et chançonnetes, 
par l'erbe vert, seur les floretes, 
souz l'olivete querolant. 
Que vos vois je ci flajolant ? 
Droiz est que mon fretel restuie, 
car biau chanter souvant annuie. 
Trop vos porroie hui mes tenir, 
ci vos veill mon sarmon fenir. 
Or i parra que vos feroiz 
quant an haut ancroé seroiz 
por preeschier seur la bretesche. » 
Genyus ainsinc leur preesche 
et les resbaudist et solace. 
Lors giete le cierge en la place, 
don la flambe toute anfumee 
par tout le monde est alumee. 
N'est dame qui s'an puist deffandre, 
tant la sot bien Venus espandre, 
et la cueilli si haut li vanz 
que toutes les fames vivanz 
leur cors, leur queurs et leur pansees 
ont de ceste oudeur encensees. 
Amors de la chartre leüe 
ra si la novele espandue 
que ja mes n'iert hom de vaillance 
qui ne s'acort a la santance. 

Quant Genyus ot tout leü, 
li baron, de joie esmeü, 
(car onc mes, si conme il disoient, 
si bon sarmon oï n'avoient, 
n'onc puis qu'il furent conceü 
si grant pardon n'orent eü, 
n'onques n'oïrent ansement 
si droit esconmeniement), 
por ce que le pardon ne perdent, 
tuit a la santance s'aherdent 
et responent tost et viaz : 
« Amen, amen, fiaz, fiaz. » 

Si con la chose iert en ce point, 
n'i ot puis de demeure point. 
Chascun qui le sarmon amot 
le note an son queur mot a mot, 
car mout leur sambla saluable 
por le bon pardon charitable, 
et mout l'ont volantier oï. 
Et Genyus s'esvanoï, 
c'onques ne sorent qu'il devint. 
Don crient an l'ost plus de .xx. : 
« Or a l'assaut san plus atandre ! 
Qui bien set la santance antandre, 
mout sunt nostre anemi grevé. » 
Lors se sunt tuit an piez levé, 
prest de continuer la guerre, 
por tout prandre et metre par terre. 

Venus, qui d'assaillir est preste, 
prumierement leur amoneste 
qu'il se rendent. Et il que firent ? 
Honte et Poor li respondirent : 
« Certes, Venus, ce est neanz. 
Ja ne metrez les piez ceanz. 
- Non voir, s'il n'i avoit que moi, 
dist Honte, point ne m'an emoi. » 

Quant la deesse antandi Honte : 
« Vie ! orde garce, a vos que monte, 
dist ele, de moi contrester ? 
Vos verrez ja tout tampester 
se li chasteaus ne m'est randuz. 
Par vos n'iert il ja deffanduz. 
Ancontre nos le deffandreiz ! 
Par la char Dieu ! vos le randreiz, 
ou je vos ardré toutes vives 
conme doulereuses chetives. 
Tout le porpris veill anbraser, 
tours et tourneles arraser. 
Ja vos eschauferé les naches, 
j'ardré pilers, murs et estaches ; 
vostre fossé seront anpli ; 
ge feré toutes metre an pli 
voz barbacannes la dreciees : 
ja si haut nes avroiz dreciees 
que nes face par terre estandre. 
Et Bel Acueill lera tout prandre, 
boutons et roses a bandon, 
une heure en vante, autre heure an don. 

Ne vos ne seroiz ja si fiere 
que touz li mondes ne s'i fiere. 
Tuit iront a procession, 
san fere i point d'excepcion, 
par les rosiers et par les roses, 
quant j'avrai les lices descloses. 
Et por Jalousie bouler, 
ferai je par tout defouler 
et les praiaus et les herbages ; 
tant eslargirai les passages, 
tuit i queudront san nul delai 
boutons et roses, clerc e lai, 
religieus et seculer ; 
n'est nus qui s'an puist reculer, 
tuit i feront leur penitance ; 
mes ce n'iert pas san differance. 
Li un vendront repostement, 
li autre trop apertement ; 
mes li repostement venu 
seront a preudomes tenu ; 
li autre an seront diffamé, 
ribaut et bordelier clamé, 
tout n'i aient il pas tel courpe 
conme ont aucuns que nus n'ancourpe. 

Si rest voirs qu'aucun mauvés home 
(Que Dex et seint Pere de Rome 
confonde e eus et leur affere !) 
leront les roses por pis fere ; 
et leur donrra chapeaus d'ortie 
deables, qui si les ortie. 
Car Genyus de par Nature, 
por leur vilté, por leur ordure, 
les a touz a santance mis 
avec noz autres anemis. 

Honte, se je ne vos angin, 
po pris mon arc et mon angin 
qu'ailleur ja ne m'an clameré. 
Certes, Honte, ja n'ameré 
ne vos ne Reson, vostre mere, 
qui tant est aus amanz amere. 
Qui vostre mere et vos creroit, 
ja mes par amors n'ameroit. » 
Venus a plus dire ne tant, 
qu'il li soufisoit bien de tant. 

Lors s'est Venus haut secourciee, 
bien sambla fame courrouciee. 
L'arc tant et le brandon ancoche ; 
et quant ele ot bien mis en coche, 
jusqu'a l'oreille l'arc antaise, 
qui n'iert pas plus lonc d'une taise ; 
puis avise, con bone archiere, 
par une petitete archiere 
qu'ele vit en la tour reposte, 
par devant, non pas par ancoste, 
que Nature ot par grant mestrise 
antre .ii. pilerez assise. 

Cil pilerez d'argent estoient, 
mout gent, et d'argent soutenoient 
une ymage en leu de chaasse, 
qui n'iert trop haute ne trop basse, 
trop grosse ou trop grelle, non pas, 
mes toute tailliee a conpas 
de braz, d'espaules et de mains, 
qu'il n'i failloit ne plus ne mains. 
Mout ierent gent li autre mambre, 
mes plus oulanz que pome d'ambre 
avoit dedanz un saintuaire, 
couvert d'un precieus suaire, 
le plus gentill et le plus noble 
qui fust jusque an Constantinoble. 
Et se nus, usanz de raison, 
vouloit fere comparaison 
d'ymage a autre bien portrete, 
autel la peut fere de cete 
a l'ymage Pygmalion 
conme de souriz a lion. 

Pygmalions, uns antaillierres, 
portreanz an fusz et en pierres, 
en metauz, en os et en cires 
et en toutes autres matires 
qu'an peut a tele euvre trouver, 
por son grant angin esprouver, 
car onc de li nus ne l'ot meudre, 
ausint con por grant los aqueudre, 
se vost a portrere deduire. 
Si fist une ymage d'ivuire, 
et mist en fere tele antente 
qu'el fu si plesant et si gente 
qu'el sambloit estre autresint vive 
con la plus bele riens qui vive ; 
n'onques Helene ne Lavine 
ne furent de couleur si fine 
ne de si bone façon nees, 
tout fussent eus bien façonnees, 
ne de biauté n'orent la disme. 
Touz s'esbahist en soi meïsme 
Pygmalion quant la regarde. 
Ez vos qu'il ne s'an done garde 
qu'Amors en ses raiseaus le lace 
si fort qu'il ne set qu'il se face. 
A soi meïsmes s'an complaint, 
mes ne peut estanchier son plaint : 
« Las, que faz je ? dist il, dor gié ? 
Maint ymage ai fet et forgié 
qu'an ne savoit prisier leur pris, 
n'onc d'aus amer ne fui seurpris. 
Or sui par ceste maubailliz, 
par lui m'est tout li sans failliz. 
Las, don me vint ceste pansee ? 
Conment fu tele amor pansee ? 
J'aime une ymage sourde et mue, 
qui ne se crole ne se mue 
ne ja de moi merci n'avra. 
Tele amor, conment me navra ? 
Qu'il n'est nus qui parler an oie 
qui touz esbahir ne s'an doie. 
Or sui je le plus fos du sicle ! 
Que puis je fere an cest article ? 

Par foi, s'une raïne amasse, 
merci toutevois esperasse 
por ce que c'est chose possible ; 
mes ceste amour est si horrible 
qu'el ne vient mie de Nature. 
Trop mauvesement m'i nature, 
Nature en moi mauvés fill a ; 
quant me fist formant s'avilla. 
Si ne l'an doi je pas blamer 
se je veill folement amer ; 
ne m'an doi prandre s'a moi non. 
Puis que Pygmalion oi non 
et poi sus mes .ii. piez aler, 
n'oï de tele amour paler. 
Si n'ain je pas trop folement, 
car, se l'escriture ne ment, 
maint ont plus folement amé. 
N'ama jadis ou bois ramé, 
a la fonteine clere et pure, 
Narcisus sa propre figure, 
quant cuida sa saif estanchier ? 
N'onques ne s'an pot revanchier, 
puis an fu morz, selonc l'estoire, 
qui oncor est de grant memoire. 
Don sui je mains fos toutevois, 
car, quant je veill, a ceste vois 
et la praign et l'acole et bese, 
s'an puis mieuz souffrir ma mesese ; 
mes cil ne poait avoir cele 
qu'il veait en la fontenele. 

D'autre part, en maintes contrees, 
ont maint maintes dames amees 
et les servirent quan qu'il porent, 
n'onques un seul besier n'an orent, 
si s'an sunt il forment pené. 
Donc m'a mieuz Amors assené ? 
Non a, car, a quel que doutance, 
ont cil toute vois esperance 
et du besier et d'autre chose ; 
mes l'esperance m'est forclose 
quant au delit que cil antandent 
qui les deduiz d'Amors atandent ; 
car quant je me veull aesier 
et d'acoler et de besier, 
je truis m'amie autresinc roide 
conme est uns pex, et si tres froide 
que, quant por lui besier i touche, 
toute me refredist la bouche. 

Ha ! trop ai parlé rudemant. 
Merci, douce amie, an demant, 
et pri que l'amande an preigniez, 
car de tant que vos me deigniez 
doucement regarder et rire, 
ce me doit bien, ce croi, souffire ; 
car douz regarz et ris piteus 
sunt aus amanz mout deliteus. » 

Pygmalion lors s'agenoille, 
qui de lermes sa face moille. 
Son gage tant, si li amande ; 
mes el n'a cure de l'amande, 
n'ele n'antant riens ne ne sant 
ne de lui ne de son presant, 
si que cil craint perdre sa peine 
qui de tel chose amer se peine ; 
n'il n'an reset son queur avoir, 
car Amors tost sans et savoir, 
si que tretouz s'an desconforte. 
Ne set s'ele est ou vive ou morte ; 
soavet au mains la detaste, 
et crait, ausinc con ce fust paste, 
que ce soit sa char qui li fuie, 
mes c'est sa main qu'il i apuie. 

Ainsinc Pygmalion estrive 
n'an son estrif n'a pes ne trive. 
En un estat point ne demeure : 
or aime, or het, or rit, or pleure, 
or est liez, or est a mesese, 
or se tourmente, or se rapese. 
Puis li revest en maintes guises 
robes fetes par granz mestrises 
de blans dras de soëve laine, 
d'escallate, de tiretaine, 
de vert, de pers et de brunete, 
de couleur fresche, fine et nete, 
ou mout a riches panes mises, 
erminees, veres et grises. 
Puis les li roste, et puis ressaie 
con li siet bien robe de saie, 
cendauz, melequins, hatebis, 
indes, vermeuz, jaunes e bis, 
samiz, diapres, kameloz. 
Por neant fust uns angeloz, 
tant iert de contennance simple. 
Autre foiz li met une guimple, 
et par desus un queuvrechief 
qui queuvre la guimple et le chief ; 
mes ne queuvre pas le visage, 
qu'il ne veust pas tenir l'usage 
des Sarradins, qui d'estamines 
queuvrent les vis aus Sarradines 
quant eus trespassent par la voie, 
que nus trespassanz ne les voie, 
tant sunt plain de jalouse rage. 
Autre foiz li reprent corage 
d'oster tout et de metre guindes 
jaunes, vermeilles, verz et indes, 
et treçoers gentez et grelles 
de saie et d'or, a menuz pelles ; 
et desus la crespine estache 
une mout precieuse estache, 
et par desus la crespinete 
une courone d'or grellete, 
ou mout ot precieuses pierres, 
an biaus chastons a .iiii. quierres 
et a .iiii. demiz compas, 
san ce que ne vos i cont pas 
l'autre perrerie menue 
qui siet antour, espesse et drue ; 
et met a ses .ii. oreilletes 
.ii. verges d'or pandanz, grelletes ; 
et por tenir sa cheveçaille, 
.ii. fermauz d'or au col li baille ; 
anmi le piz un an remet ; 
et de lui ceindre s'antremet, 
mes c'est d'un si tres riche ceint 
c'onques pucele tel ne ceint ; 
et pant au ceint une aumosniere, 
qui mout est precieuse et chiere, 
et .v. pierres i met petites, 
du rivage de mer ellites, 
don puceles aus marteaus geuent 
quant beles et rondes les treuent. 
Et par grant antante li chauce 
en chascun pié soler et chauce, 
antailliez jolivetement, 
a deus doie du pavemant ; 
n'est pas de houseaus estrenee, 
car el n'iert pas de Paris nee ; 
trop par fust rude chaucemante 
a pucele de tel jouvante. 
D'une aguille bien afilee 
d'or fin, de fil d'or anfilee, 
li a, por mieuz estre vestues, 
ses .ii. manches estrait cousues ; 
et li porte fleurs nouveletes 
don ces jolives puceletes 
font en printens leur chapelez, 
et pelotes et oiselez, 
et diverses choses noveles 
delitables a damoiseles ; 
et chapelez de fleurs li fet, 
mes n'an veïstes nul si fet, 
car il i met s'antante toute. 
Anelez d'or es doiz li boute, 
et dist con fins leaus espous : 
« Bele douce, ci vos espous 
et deviegn vostres, et vos moie. 
Hymeneüs et Juno m'oie, 
qu'il veillent a noz noces estre. 
Je n'i quier plus ne clerc ne prestre, 
ne de prelaz mitres ne croces, 
car cist sunt li vrai dieu des noces. » 

Lors chante a haute voiz serie, 
touz plains de grant ranvoiserie, 
an leu de messe, chançonetes 
des jolis secrez d'amoretes, 
et fet ses estrumanz soner 
qu'en n'i oïst pas Dieu toner, 
qu'il an a de trop de manieres, 
et plus an a les mains manieres 
c'onques n'ot Amphion de Thebes : 
harpes a, gigues et rubebes, 
si ra quitarres et leüz 
por soi deporter elleüz ; 
et refet soner ses orloiges 
par ses sales et par ses loiges 
a roes trop soutivemant, 
de pardurable mouvemant. 
Orgues i ra bien maniables, 
a une seule main portables, 
ou il meïsme soufle et touche, 
et chante avec a pleine bouche 
motet ou treble ou teneüre. 
Puis met aus cimbales sa cure, 
puis prent freteaus et refretele ; 
et chalumeaus, et chalumele ; 
et tabor et fleüste et tymbre, 
et tabore et fleüste et tymbre ; 
et cythole et tronpe et chevrie, 
et cythole et tronpe et chevrie ; 
et psalterion et vïele, 
et psalterione et vïele ; 
puis prent sa muse, et puis travaille 
aus estives de Cornoaille, 
et espingue et sautele et bale 
et fiert du pié par mi la sale, 
et la prant par la main et dance, 
mes mout a au queur grant pesance 
qu'el ne veust chanter ne respondre 
ne por prier ne por semondre. 

Puis la rambrace, si la couche 
antre ses braz dedanz sa couche, 
et la rebese et la racole, 
mes ce n'est pas de bone escole 
quant .ii. persones s'antrebesent, 
et li besier aus .ii. ne plesent. 

Ainsint s'ocit, ainsint s'afole, 
seurpris en sa pansee fole, 
Pygmalion li deceüz, 
por sa sourde ymage esmeüz. 
Quan qu'il peut la pare et atourne, 
car touz a lui servir s'atourne ; 
n'el n'apert pas, quant ele est nue, 
mains bele que s'ele est vestue. 

Lors avint qu'en cele contree 
ot une feste celebree, 
ou mout avenoit de merveilles. 
Et vint touz li peuples au veilles 
d'un temple que Venus i ot. 
Li vallez, qui mout s'i fiot, 
por soi de s'amour conseillier, 
vint a cele feste veillier. 
Lors se plaint au dex et demante 
de l'amour qui si le tourmante. 
« Biau dieu, dist il, se tout poez, 
s'il vos plest, ma requeste oez. 
Et tu, qui dame iés de ce tample, 
seinte Venus, de grace m'ample, 
qu'ausinc iés tu mout courrouciee 
quant Chasteez est essauciee ; 
s'an ai grant peine deservie 
de ce que je l'ai tant servie. 
Or m'an repan san plus d'elloignes 
et pri que tu le me pardoignes ; 
si m'otroie par ta pitié, 
par ta douceur, par t'amitié, 
par covant que m'an fuie eschif 
se Chasteé des or n'eschif, 
que la bele qui mon cuer m'anble, 
qui si bien ivoire resamble, 
deviegne ma leaus amie, 
qui de fame ait cors, ame et vie. 
et se de ce fere te hastes, 
se je sui ja mes trouvez chastes, 
j'otroi que je saie penduz 
ou a granz haches porfenduz, 
ou que dedanz sa gueule trible 
tout vif me tranglotisse et trible, 
ou me lit en corde ou en fer, 
Cerberus, li portier d'anfer. » 

Venus, qui la priere oï 
du vallet, formant s'esjoï 
por ce que Chasteé lessoit 
et de lui servir s'apressoit, 
conme hom de bone repentance, 
presz de fere an sa penitance 
touz nuz antre les braz s'amie, 
s'il la peut ja baillier an vie. 
A l'image anvoia lors ame, 
si devint si tres bele dame 
c'onques en toute la contree 
n'avoit l'an si bele ancontree. 

N'est plus au tample sejournez, 
a son ymage est retournez 
Pygmalion a mout grant heste 
puis qu'il ot fete sa requeste, 
car plus ne se poait tarder 
de lui tenir et regarder. 
A lui s'an queurt les sauz menuz 
tant qu'il est jusque la venuz. 
Du miracle riens ne savoit, 
mes es dex grant fiance avoit ; 
et quant de plus pres la regarde, 
plus art son queur et frit et larde. 
Lors voit qu'ele est vive et charnue ; 
si li debaille la char nue, 
et voit les biaus crins blondoianz, 
conme ondes ansamble ondoianz, 
et sant les os et sant les vaines, 
qui de sanc ierent toutes plaines, 
et le pous debatre et mouvoir. 
Ne set se c'est mançonge ou voir, 
arriers se tret, n'an set que fere, 
ne s'ose mes pres de lui trere, 
qu'il a poor d'estre anchantez. 
« Qu'est ce, dist il, sui je tantez ? 
Veille je pas ? Nenin, ainz songe. 
Mes onc ne vi si espert songe. 
Songe ? Par foi, non faz, ainz vaille. 
Don vient donques ceste mervaille ? 
Est ce fantosme ou anemis, 
qui s'est en mon ymage mis ? » 

Lors li respondi la pucele, 
qui tant iert avenant et bele 
et tant avoit blonde la cosme : 
« Ce n'est anemis ne fantosme, 
douz amis, ainz sui vostre amie, 
preste de vostre compaignie 
recevoir, et m'amour vos offre, 
s'il vos plest recevoir tele offre. » 

Cil ot que la chose est a certes, 
et voit les miracles apertes, 
si se tret pres et s'aseüre. 
Por ce que c'est chose seüre, 
a lui s'otroie volantiers 
con cil qui siens iert touz antiers. 
A ces paroles s'antr'alient, 
de leur amour s'antremercient, 
n'est joie qu'il ne s'antrefacent ; 
par granz amours lors s'antr'ambracent, 
con .ii. colonbeaus s'antrebesent, 
mout s'antr'eiment, mout s'antreplesent. 
Au diex andui graces randirent 
qui tel courtaisie leur firent, 
especiaument a Venus, 
qui leur ot aidié mieuz que nus. 

Or est Pygmalion aese, 
or n'est il riens qui li desplese, 
car riens qu'il veille el ne refuse. 
S'il oppose, el se rant concluse ; 
s'ele conmande, il obeïst ; 
por riens ne la contredeïst 
d'acomplir li tout son desir. 
Or peut o s'amie gesir, 
qu'el n'en fet ne dangier ne plainte. 
Tant ont joué qu'ele est anceinte 
de Paphus, don dit Renomee 
que l'ille an fu Paphos nomee, 
don li rais Cynaras nasqui, 
preudon, fors en un seul cas, qui 
touz bons eürs eüst eüz, 
s'il n'eüst esté deceüz 
par Mirra, sa fille, la blonde, 
que la vielle, que Dex confonde, 
qui de pechié doutance n'a, 
par nuit en son lit li mena. 

La raïne iert a une feste. 
La pucele sesist en heste 
li rois, san ce que mot seüst 
qu'o sa fille gesir deüst. 
Ci ot trop estrange semille, 
le roi let gesir o sa fille. 
Quant les ot ansamble aünez, 
li beaus Adonys an fu nez, 
puis qu'el fu en arbre muee. 
Mes ses peres l'eüst tuee 
quant il aperçut le tripot 
(mes onques avenir n'i pot), 
quant ot fet aporter le cierge ; 
car cele qui n'iere mes vierge 
eschapa par inele fuite, 
qu'il l'eüst autrement destruite. 
Mes c'est trop loign de ma matire, 
por c'est bien droiz qu'arriers m'an tire. 
Bien orroiz que ce senefie 
ainz que ceste euvre soit fenie. 

Ne vos veull or plus ci tenir, 
a mon propos doi revenir, 
qu'autre champ me convient arer. 
qui voudroit donques comparer 
de ces .ii. ymages ansamble 
les beautez, si conme il me samble, 
tel similitude i peut prandre 
qu'autant con la souriz est mandre 
que li leons, et mains cremue, 
de cors, de force et de value, 
autant, sachez an leauté, 
ot cele ymage mains beauté 
que n'a cele que tant ci pris. 
Bien avisa dame Cypris 
cele ymage que je devise, 
antre les pilerez assise, 
anz en la tour, droit ou mileu. 
Onques oncore ne vi leu 
que si volantiers regardasse, 
voire a genoullons l'aorasse, 
et le saintuaire et l'archiere ; 
ja nou lessasse por l'archiere 
ne por l'arc ne por le brandon 
et que n'i antrasse a bandon ; 
mon poair au mains an feïsse, 
a quel que chief que j'en venisse, 
se trovasse qui le m'offrist, 
ou, san plus, qui le me soffrist. 

Si m'i sui je par Dieu voez, 
aus reliques que vos oez, 
que, se Dex plest, ges requerré 
si tost con tans et leu verré, 
d'escharpe et de bourdon garniz. 
Que Dex me gart d'estre escharniz 
et destourbez por nule chose 
que ne joïsse de la rose ! 

Venus n'i va plus atardant. 
Le brandon plein de feu ardant 
tout anpané lesse voler 
por ceus du chastel affoler. 
Mes sachez c'onc nule ne nus, 
tant le tret soutilmant Venus, 
ne l'orent poair de choisir, 
tant i gardassent a loisir. 

Quant li brandons s'an fu volez, 
ez vos ceus dedanz affolez. 
Li feus porprant tout le porpris, 
bien se durent tenir por pris. 
Tuit s'escrient : « Traï, traï ! 
Tuit somes mort, aï ! aï ! 
Fuions nous an hors du païs. » 
Chascuns giete ses cles laïs. 

Dangiers, li horribles maufez, 
quant il se santi eschaufez, 
s'an fuit plus tost que cers an lande. 
N'i ra nus d'aus qui l'autre atande ; 
chascuns, les pans a la ceinture, 
met au foïr toute sa cure. 

Fuit s'an Poor, Honte s'eslesse, 
tout anbrasé le chastel lesse, 
n'onc puis ne vost riens metre a pris 
que Reson li eüst apris. 

Eztes vos venir Courtaisie, 
la preuz, la bele, la praisie. 
Quant el vit la desconfiture, 
por son fill oster de l'ardure, 
avec li Pitié et Franchise, 
saillirent dedanz la porprise, 
n'onc por l'ardure nou lessierent, 
jusqu'a Bel Acueill ne cessierent. 

Courtaisie prant la parole, 
prumiere a Bell Acueill parole, 
car de bien dire n'iert pas lante : 
« Biau filz, mout ai esté dolante, 
mout ai tristece au queur eüe 
don tant avez prison tenue. 
Mau feus et male flambe l'arde 
qui vos avoit mis an tel garde ! 
Or iestes, Dieu merci, delivres, 
quant la fors, o ses Normanz ivres, 
en ces fossez est morz gisanz 
Male Bouche li mesdisanz ; 
voair ne peut, ne escouter. 
Jalousie n'esteut douter ; 
l'an ne doit pas por Jalousie 
lessier a mener bone vie 
ne soulacier priveement 
a son ami, meesmement 
quant a ce vient qu'el n'a poair 
de la chose oïr ne voair 
n'il n'est qui dire le li puisse, 
n'el n'a poair que ci vos truisse. 
et li autre desconseillié 
foui s'an sunt tuit esseillié, 
li felon, li outrecuidié : 
trestuit ont le porpris vuidié. 

Biau tres douz filz, por Dieu merci, 
ne vos lessiez pas bruler ci. 
Nous vos prions par amitié, 
et je et Franchise et Pitié, 
que vos a ce leal amant 
otroiez qu'il de vos amant, 
qui lonc tans a por vos maus tret, 
n'onques ne vos fist un faus tret 
li frans, qui onques ne guila. 
Recevez li et quan qu'il a : 
voire l'ame neïs vos offre. 
Por Dieu, ne refusez tel offre, 
biau douz filz, ainz la recevez 
par la foi que vos me devez 
et par Amors qui s'an efforce, 
qui mout i a mise grant force. 

Biau filz, Amour vaint toutes choses, 
toutes sunt souz sa clef ancloses. 
Virgiles neïs le conferme 
par santance courtaise et ferme ; 
quant Bucoliques cercheroiz, 
“ Amors vaint tout ” i trouveroiz 
“ et nous la devons recevoir. ” 
Certes il dit et bien et voir ; 
en un seul ver tout ce nous conte, 
n'i peüt conter meilleur conte. 

Biau filz, secourez cel amant. 
Que Dex ambedeus vos amant ! 
Otroiez li la rose an dons. 
- Dames, je la li habandons, 
fet Bel Acueill, mout volantiers. 
Cueillir la peut andemantiers 
que nous ne soumes ci que dui. 
Pieça que recevoir le dui, 
car bien voi qu'il aime san guile. » 

Je, qui l'an rant merciz .c. mile, 
tantost, conme bons pelerins, 
hastis, fervenz et enterins 
de queur conme fins amoureus, 
anprés cest otroi savoureus 
ver l'archiere acueill mon veage 
por fournir mon pelerinage, 
et port o moi par grant efort 
escharpe et bourdon roide et fort, 
tel qu'il n'a mestier de ferrer 
por journoier ne por errer. 
L'escharpe est de bone feture, 
d'une pel souple san cousture ; 
mes sachiez qu'el n'iere pas vuide : 
.ii. martelez par granz estuide 
(car nus n'euvre, si con moi samble, 
diligenment et tost ensamble) 
Nature, qui la me bailla, 
des lors que primes la tailla, 
soutilmant forgiez i avoit 
con cele qui forgier savoit 
mieuz c'onques Dedalus ne sot. 
Si croi que por ce fez les ot 
qu'el pensoit que g'en ferreroie 
mes palefroiz quant j'erreroie ; 
si ferai je certeinemant, 
se g'en puis avoir l'aisemant, 
car, Dieu merci, bien forgier sai. 
Si vos di bien que plus chiers ai 
mes .ii. martelez et m'escharpe 
que ma cithole ne ma harpe. 

Mout me fist grant honeur Nature 
quant m'arma de ceste armeüre 
et m'an ansaigna si l'usage 
que m'an fist bon ouvrier et sage. 
Ele meïsmes le bourdon 
m avoit apparaillié por don, 
et vost au doler la main metre 
ainz que je fusse mis a letre ; 
mes du ferrer ne li chalut, 
n'onques por ce mains n'an valut. 
Et puis que je l'oi receü, 
pres de moi l'oi tourjorz eü 
si que nou perdi onques puis, 
ne nou perdré pas, se je puis, 
car n'an voudroie estre delivres 
por .v.c. foiz .c. mile livres. 
Biau don m'an fist, por ce le gart, 
et mout sui liez quant le regart, 
et la merci de son presant, 
liez et jolis quant je le sant. 
Mainte foiz m'a puis conforté 
an mainz leus ou je l'ai porté. 
Bien me sert, et savez de quoi ? 
Quant suis en aucun leu requoi 
et je chemine, je le boute 
es fosses ou je ne voi goute 
ausinc con por les guez tanter, 
si que je me puis bien vanter 
que n'i ai garde de naier, 
tant sai bien les guez essaier, 
et fier par rives et par fonz. 
Mes g'en retruis de si parfonz 
et qui tant ont larges les rives 
qu'il me greveroit mains .ii. lives 
seur la marine esbanoier 
et le rivage costoier, 
et mains m'i porroie lasser 
que si perilleus guez passer, 
car trop les ai granz essaiez ; 
et si n'i sui je pas naiez, 
car si tost con je les tantoie 
et d'antrer anz m'antremetoie, 
et tex les avoie esprouvez 
que ja mes fonz n'i fust trouvez 
par perche ne par aviron, 
je m'an aloie a l'anviron 
et pres des rives me tenoie 
tant que hors en la fin venoie. 
Mes ja mes issir n'an peüsse 
se les armeüres n'eüsse 
que Nature m'avoit donees. 
Mes or lessons ces voies lees 
a ceus qui les vont volantiers ; 
et nous les deduisanz santiers, 
non pas les chemins aus charretes, 
mes les jolives santeletes, 
jolif et ranvoisié tenons, 
qui les jolivetez menons. 

Si rest plus de guaaign rantiers 
vieuz chemins que nouveaus santiers, 
et plus i treuve l'an d'avoir 
don l'an peut grant profit avoir. 
Juvenaus meïsmes affiche 
que, qui se met en vielle riche, 
s'il veust a grant estat venir, 
ne peut plus brief chemin tenir : 
s'el prant son servise de gré, 
tantost le boute en haut degré. 
Ovides meïsmes afferme, 
par santence esprovee et ferme, 
que, qui se veust a vielle prendre, 
mout an peut grant loier atendre. 
Tantost est grant richece acquise 
par mener tel marcheandise. 

Mes bien se gart qui vielle prie 
qu'il ne face rien ne ne die 
qui ja puisse aguiet resambler 
quant il li veust s'amour ambler, 
ou leaument neïs aquerre 
quant Amour en ses laz l'anserre ; 
car les dures vielles chenues, 
qui de jennece sunt venues 
ou jadis ont esté flatees 
et seurprises et baratees, 
quant plus ont esté deceües, 
plus tost se sunt aperceües 
des baraterresses faveles 
que ne sunt les tandres puceles, 
qui des aguiez point ne se doutent 
quant les fleüsteürs escoutent, 
ainz craient que baraz et guile 
soit ausinc voirs conme evangile, 
car onc n'an furent eschaudees. 
Mes les dures vielles ridees, 
malicieuses et recuites, 
sunt en l'art de baraz si duites, 
don el ont toute la sciance 
par tans et par experiance, 
que quant li flajoleür vienent, 
qui par faveles les detienent 
et aus oreilles leur tabourent 
quant de leur grace avoir labourent, 
et soupirent et s'umilient, 
joignent leur mains et merci crient, 
et s'anclinent et s'agenoillent 
et pleurent si que tuit se moillent, 
et devant eus se crocefient 
por ce que plus an eus se fient, 
et leur prometent par faintises 
queurs et cors, avoirs et servises, 
et leur fiancent et leur jurent 
les sainz qui sunt, seront et furent, 
et les vont ainsint decevant 
par parole ou il n'a que vant, 
ainsinc con fet li oiselierres 
qui tant a l'oisel conme lierres 
et l'apele par douz sonez, 
muciez antre les buissonez, 
por lui fere a son brai venir 
tant que pris l'i puisse tenir ; 
li fos oiseaus de lui s'aprime, 
qui ne set respondre au sofime 
qui l'a mis en decepcion 
par figure de diction, 
si con fet li cailliers la caille, 
por ce que dedanz la raiz saille, 
et la caille le son escoute, 
si s'an apresse et puis se boute 
souz la raiz que cil a tendue 
seur l'erbe an printans fresche et drue, 
se n'est aucune caille vielle, 
qui venir au caillier ne vuelle, 
tant est eschaudee et batue, 
qu'ele a bien autre raiz veüe, 
don el s'est espoir eschapee 
quant ele i dut estre hapee 
par antre les herbes petites 
- ausinc les weilles devant dites, 
qui jadis ont esté requises 
et des requereeurs seurprises, 
par les paroles qu'eles oient 
et les contenances qu'eus voient 
de loign les aguiez apercevent, 
par quoi plus enviz les recevent. 
Ou s'il le font neïs a certes, 
por avoir d'Amours les desertes, 
conme cil qui sunt pris ou laz 
don tant est plesanz li soulaz 
et li travaill tant delitable 
que riens ne leur est si greable 
conme est ceste esperance grieve 
qui tant leur plest et tant leur grieve, 
sunt eles en grant soupeçon 
d'estre prises a l'ameçon, 
et orillent et s'estudient 
se cil voir ou fables leur dient ; 
et vont paroles soupesant, 
tant redoutent barat presant 
por ceus qu'eus ont jadis passez, 
don il leur mambre oncore assez. 
Tourjorz cuide chascune weille 
que chascuns decevoir la weille. 

Et s'il vos plest a ce flechir 
voz queurs por plus tost anrechir, 
ou vos qui delit i savez, 
se regart au delit avez, 
bien poez cest chemin tracier 
por vos deduire et soulacier. 
Et vos qui les jeunes voulez, 
que par moi n'i saiez boulez, 
que que mes mestres me conmant 
(si sunt mout bel tuit si conmant), 
bien vos redi por chose voire, 
croie m'an qui m'an voudra croire, 
qu'il fet bon de tout essaier 
por sai mieuz es biens esgaier, 
ausinc con fet li bon lechierres 
qui des morseaus est connoissierres 
et de pluseurs viandes taste 
an pot, an rost, an soust, an paste, 
en friture et en galantine, 
quant antrer peut en la cuisine, 
et set loer et set blamer 
li quel sunt douz, li quel amer, 
car de pluseurs an a goutez. 
Ausinc sachiez, et n'an doutez, 
que qui mal essaié n'avra 
ja du bien guieres ne savra ; 
ne qui ne set d'aneur que monte 
ja ne savra connoistre honte ; 
n'onc nus ne sot quel chose est ese 
s'il n'ot avant apris mesese, 
ne n'est pas digne d'ese avoir 
qui ne veust mesese savoir ; 
et qui bien ne la set soffrir, 
nus ne li devroit ese offrir. 
Ainsinc va des contreres choses, 
les unes sunt des autres gloses ; 
et qui l'une an veust defenir, 
de l'autre li doit souvenir, 
ou ja, par nule antancion, 
n'i metra diffinicion ; 
car qui des .ii. n'a connoissance, 
ja n'i connoistra differance, 
san quoi ne peut venir en place 
diffinicion que l'an face. 

Tout mon hernois, tel con jou port, 
se porter le puis jusqu'ou port, 
voudrai au reliques touchier, 
se je l'an puis tant aprouchier. 
Lors ai tant fet et tant erré 
a tout mon bourdon defferré 
qu'entre les .ii. biaus pilerez, 
con viguereus et legerez, 
m'agenoilloi san demourer, 
car mout oi grant fain d'aourer 
le biau saintuaire honorable 
de queur devost et piteable ; 
car tout iert ja tumbé par terre, 
qu'au feu ne peut riens tenir guerre 
que tout par terre mis n'eüst, 
san ce que de riens i neüst. 
Trés an sus un po la courtine 
qui les reliques ancourtine ; 
de l'ymage lors m'apressai 
que du saintuaire pres sai ; 
mout la besai devostemant ; 
et por estuier sauvemant 
vos mon bourdon metre en l'archiere, 
ou l'escharpe pendoit darriere. 
Bien l'i cuidai lancier de bout, 
mes il resort, et jou rebout ; 
mes riens ne vaut, tourjorz recule, 
n'i peut antrer por chose nule ; 
car un paliz dedanz trouvai 
que je bien sant, mes pas nou vai, 
don l'archiere ert dedanz hourdee 
des lors qu'el fu primes fondee, 
auques pres de la bordeüre, 
s'an iert plus fort et plus seüre. 
Formant m'i convint assaillir, 
souvant hurter, souvant faillir. 

Se bohourder m'i veïssiez, 
por quoi bien garde i preïssiez, 
d'Herculés vos peüst mambrer 
quant il voust Cacus desmambrer : 
.iii. foiz a sa porte asailli, 
.iii. foiz hurta, .iii. foiz failli, 
.iii. foiz s'asist en la valee, 
touz las, por ravoir s'alenee, 
tant ot soffert peine et travaill. 
Et je, qui ci tant me travaill 
que tretouz an tressu d'angoisse 
quant ce paliz tantost ne froisse, 
sui bien, ce cuit, autant lassez 
conme Herculés, ou plus assez. 
Tant ai hurté que toutevoie 
m'aperçui d'une estroite voie 
par ou bien cuit outrepasser, 
mes le paliz m'esteut quasser. 

Par la santele que j'ai dite, 
qui tant iert estroite et petite, 
par ou le passaige quis ai, 
le paliz au bourdon brisai, 
sui moi dedanz l'archiere mis, 
mes je n'i antrai pas demis. 
Pesoit moi que plus n'i antraie, 
mes outre poair ne poaie. 
Mes por riens nule ne lessasse 
que le bourdon tout n'i passasse. 
Outre l'oi passé sanz demeure, 
mes l'escharpe dehors demeure 
o les martelez rebillanz, 
qui dehors ierent pendillanz. 
Et si m'an mis en grant destroit, 
tant trouvai le passage estroit ; 
car largement ne fust ce pas 
que je trespassasse le pas. 
Et se bien l'estre du pas sé, 
nus n'i avoit onques passé, 
car g'i passai touz li prumiers, 
n'oncor n'iere pas coustumiers 
li leus de recevoir paages. 
Ne sai s'il fist puis d'avantages 
autant aus autres conme a moi ; 
mes bien vos di que tant l'amoi 
que je ne le poi onques croire, 
neïs se ce fust chose voire, 
car nus de legier chose amee 
ne mescroit, tant soit diffamee ; 
ne si ne le croi pas oncores. 
Mes au mains sai je bien que lores 
n'iert il ne fraiez ne batuz. 
Et por ce m'i suis anbatuz 
que d'autre antree n'i a point 
por le bouton cueillir a point. 
Si savrez con je m'i contins, 
tant qu'a mon gré le bouton tins. 
Le fet orraiz et la maniere, 
por ce que, se mestier vos iere, 
quant la douce seson vandra, 
seigneur vallet, qu'il convandra 
que vos ailliez cueillir les roses, 
ou les ouvertes ou les closes, 
que si sagemant i ailliez 
que vos au cueillir ne failliez. 
Fetes si con vos m'orroiz fere, 
se mieuz n'an savez a chief trere ; 
car se vos plus largetemant, 
ou mieuz ou plus soutivemant, 
poez le passage passer 
san vos destraindre ne lasser, 
si le passez en vostre guise, 
quant vos avroiz la moie aprise. 
Tant avez au mains d'avantage 
que je vos apraign mon usage 
san riens prandre de vostre avoir, 
si m'an devez bon gré savoir. 

Quant g'iere ileuc si anpressiez, 
tant fui du rosier apressiez 
qu'a mon vouloir poi les mains tendre 
au rainseaus por le bouton prendre. 
Bel Acueill por Dieu me priait 
que nul outrage fet n'i ait ; 
et je li mis mout en couvant, 
por ce qu'il m'an priait souvant, 
que ja nule riens ne feroie 
for sa volanté et la moie. 

Par les rains saisi le rosier, 
qui plus sunt franc que nul osier ; 
et quant a .ii. mains m'i poi joindre, 
tretout soavet, san moi poindre, 
le bouton pris a elloichier, 
qu'anviz l'eüsse san hoichier. 
Toutes an fis par estovoir 
les branches croller et mouvoir, 
san ja nul des rains depecier, 
car n'i vouloie riens blecier ; 
et si m'an convint il a force 
entamer un po de l'escorce, 
qu'autrement avoir ne savoie 
ce don si grant desir avoie. 

A la parfin, tant vos an di, 
un po de greine i espandi, 
quant j'oi le bouton elloichié. 
Ce fu quant dedanz l'oi toichié 
por les fueilletes reverchier, 
car je vouloie tout cerchier 
jusques au fonz du boutonet, 
si con moi samble que bon et. 
Si fis lors si meller les greines 
qu'el se desmellassent a peines, 
si que tout le boutonet tandre 
an fis ellargir et estandre. 
Vez ci tout quan que g'i forfis. 
Mes de tant fui je bien lor fis 
c'onques nul mau gré ne m'an sot 
li douz, qui nul mal n'i pansot, 
ainz me consant et seuffre a fere 
quan qu'il set qui me doie plere. 
Si m'apele il de couvenant, 
et li faz grant desavenant, 
et suis trop outrageus, ce dit. 
Mes il n'i met nul contredit 
que ne preigne et debaille et cueille 
rosier et rains et fleur et fueille. 

Quant an si haut degré me vi, 
que j'oi si noblemant chevi 
que mes procés n'iert mes doutables, 
por ce que fins et agreables 
fusse ver touz mes biensfeteurs, 
si con doit fere bons deteurs, 
car mout estoie a eus tenuz 
quant par eus iere devenuz 
si riche que, por voir l'afiche, 
Richece n'estoit pas si riche, 
au dieu d'Amours et a Venus, 
qui m'orent aidié mieuz que nus, 
puis a touz les barons de l'ost, 
don je pri Dieu qu'il ja ne l'ost 
des secours au fins amoureus, 
antre les besiers savoureus 
randi graces .x. foiz ou .xx.. 
Mes de Reson ne me souvint, 
qui tant en moi gasta de peine. 
Maugré Richece la vileine, 
qui onques de pitié n'usa, 
quant l'antree me refusa 
du santeret qu'ele gardoit 
- de cetui pas ne se gardoit, 
par ou ge sui ceanz venuz 
repostement, les sauz menuz - 
maugré mes mortex anemis, 
qui tant m'orent arriere mis, 
especiaument Jalousie, 
a tout son chapel de soussie, 
qui des amanz les roses garde 
(mout an fet ore bone garde !), 
ainz que d'ileuc me remuasse, 
ou mon veull oncor demourasse, 
par grant joliveté cueilli 
la fleur du biau rosier fueilli. 
Ainsint oi la rose vermeille. 
Atant fu jorz, et je m'esveille. 
Explicit la fin du Romanz de la Rose. 
